Απόφαση της Επιτροπής

της 13ης Μαρτίου 2001

με την οποία μια συγκέντρωση κηρύσσεται συμβιβάσιμη με την κοινή αγορά και τη συμφωνία ΕΟΧ

(Υπόθεση COMP/M.1915 - The Post Office/TPG/SPPL)

[κοινοποιηθείσα υπό τον αριθμό Ε(2001) 721]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2004/236/EK)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τη συμφωνία για τον Ευρωπαϊκό Οικονομικό Χώρο, και ιδίως το άρθρο 57 παράγραφος 2 στοιχείο α),

τον κανονισμό (EΟΚ) αριθ. 4064/89 του Συμβουλίου, της 21ης Δεκεμβρίου 1989, σχετικά με τον έλεγχο των συγκεντρώσεων μεταξύ επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1310/97(2), και ιδίως το άρθρο 8 παράγραφος 2,

την απόφαση της Επιτροπής, της 18ης Νοεμβρίου 2001, να κινήσει τη διαδικασία στην παρούσα υπόθεση,

Αφού έδωσε στα ενδιαφερόμενα μέρη την ευκαιρία να διατυπώσουν τις απόψεις τους σχετικά με τις αιτιάσεις της Επιτροπής,

τη γνώμη της συμβουλευτικής επιτροπής συγκεντρώσεων(3),

Εκτιμώντας τα ακόλουθα:

(1) Στις 24 Ιουλίου 2000, η Επιτροπή έλαβε κοινοποίηση σχετικά με σχεδιαζόμενη συγκέντρωση σύμφωνα με το άρθρο 4 του κανονισμού (ΕΟΚ) αριθ. 4064/8 (κανονισμός περί συγκεντρώσεων). Η κοινοποίηση ολοκληρώθηκε στις 10 Οκτωβρίου 2000.

(2) Μέσω της κοινοποιηθείσας πράξης, οι επιχειρήσεις "The Post Office (TPO)" (Ηνωμένο Βασίλειο), "TNT Post Group NV (TPG)" (Κάτω Χώρες), και "Singapore Post Private Limited (SPPL)" (Σιγκαπούρη), θα αποκτήσουν, κατά την έννοια του άρθρου 3 παράγραφος 1 στοιχείο β) του προαναφερθέντος κανονισμού, τον κοινό έλεγχο των δύο νέων κοινών επιχειρήσεων ("Delta" και "NewCo").

(3) Με απόφαση της 15ης Νοεμβρίου 2000, η Επιτροπή κατέληξε στο συμπέρασμα ότι η κοινοποιηθείσα πράξη εγείρει σοβαρές αμφιβολίες ως προς το συμβιβάσιμό της με την κοινή αγορά και κίνησε τη διαδικασία δυνάμει του άρθρου 6 παράγραφος 1 στοιχείο γ) του κανονισμού (ΕΟΚ) αριθ. 4064/89 και του άρθρου 57 παράγραφος 2 στοιχείο α) της συμφωνίας για τον ΕΟΧ.

I. ΤΑ ΜΕΡΗ

(4) Η TPO είναι ο εθνικός ταχυδρομικός φορέας του Ηνωμένου Βασιλείου. Παρέχει πλήρες φάσμα ταχυδρομικών υπηρεσιών οι οποίες περιλαμβάνουν την εγχώρια και εξερχόμενη διασυνοριακή αποστολή αλληλογραφίας και δεμάτων. Η TPO ασκεί επίσης εμπορικές δραστηριότητες, συμπεριλαμβανομένων των εξερχόμενων διασυνοριακών αποστολών αλληλογραφίας, σε διάφορες χώρες όπως η Γερμανία, η Γαλλία, οι Κάτω Χώρες και οι ΗΠΑ.

(5) Η TPG είναι ο εθνικός ταχυδρομικός φορέας των Κάτω Χωρών. Δημιουργήθηκε μετά τη διάσπαση του πρώην ομίλου "Koninklijke PTT Nederland NV (KPN)" στις επιχειρήσεις KPN (telecom) και TPG. Η TPG περιλαμβάνει το υλικοτεχνικό τμήμα, το τμήμα κατεπειγόντων αποστολών και τις ταχυδρομικές υπηρεσίες του πρώην ομίλου KPN. Η TPG είναι η μητρική εταιρεία της "Koninklijke PTT Post BV (PTT Post)", του ολλανδικού ταχυδρομικού φορέα. Η TPG παρέχει διασυνοριακές ταχυδρομικές υπηρεσίες μέσω της PTT Post στις Κάτω Χώρες και, μέσω της "TNT International Mail" ασκεί δραστηριότητες σε περισσότερες από 45 χώρες, συμπεριλαμβανομένων των Κάτω Χωρών.

(6) Η SPPL είναι ο εθνικός ταχυδρομικός φορέας της Σιγκαπούρης. Οι δραστηριότητές της εντός του ΕΟΧ είναι επί του παρόντος πολύ περιορισμένες.

II. Η ΠΡΑΞΗ

(7) Η πράξη συνίσταται στη δημιουργία δύο κοινών επιχειρήσεων μεταξύ της TPG, της TPO και της SPPL οι οποίες θα δραστηριοποιηθούν στην παροχή εξερχόμενων διασυνοριακών ταχυδρομικών υπηρεσιών και, σε μικρότερο βαθμό, στην παροχή εξερχόμενων διασυνοριακών υπηρεσιών αποστολής δεμάτων. Δεν θα παρέχουν υπηρεσίες επείγουσας αποστολής.

(8) Η κοινή επιχείρηση "Delta" θα ασχολείται με την παροχή των εν λόγω υπηρεσιών σε ολόκληρο τον κόσμο εκτός της περιοχής Ασίας-Ειρηνικού. Η κοινή επιχείρηση "NewCo" θα παρέχει τις υπηρεσίες αυτές στην περιοχή Ασίας-Ειρηνικού.

(9) Η TPG θα συμμετάσχει στις κοινές επιχειρήσεις με την υπηρεσία της TNT International Mail: οι δραστηριότητες που ασκεί η TNT International Mail εκτός της περιοχής Ασίας-Ειρηνικού, συμπεριλαμβανομένων των δραστηριοτήτων στις Κάτω Χώρες, θα παρέχονται μέσω της Delta, ενώ αυτές στην περιοχή Ασίας-Ειρηνικού μέσω της ΝewCo. Η TNT International Mail Division ασκεί εξερχόμενες διασυνοριακές ταχυδρομικές δραστηριότητες και σε μικρότερο βαθμό εξερχόμενες διασυνοριακές δραστηριότητες αποστολής δεμάτων (αντικείμενο Εasy Parcel). Η TPG θα διατηρήσει, μεταξύ άλλων, τις εξερχόμενες διασυνοριακές ταχυδρομικές δραστηριότητες της PTT Post στις Κάτω Χώρες καθώς και τις εγχώριες και διασυνοριακές υπηρεσίες αποστολής δεμάτων. Θα διατηρήσει επίσης την υπηρεσία TNT Express.

(10) Η TPO θα συμμετάσχει στην Delta μέσω της Ιnternational Mail Division, η οποία παρέχει εξερχόμενες διασυνοριακές ταχυδρομικές υπηρεσίες εκτός του Ηνωμένου Βασιλείου. Όλες οι δραστηριότητές της ασκούνται εκτός της περιοχής Ασίας-Ειρηνικού. Επιπλέον, η TPO θα συνεισφέρει την Royal Mail US Inc, η οποία δραστηριοποιείται στον τομέα των εξερχόμενων διασυνοριακών ταχυδρομικών υπηρεσιών στις ΗΠΑ. Η TPO θα διατηρήσει, μεταξύ άλλων, τις εγχώριες και εξερχόμενες διασυνοριακές ταχυδρομικές δραστηριότητές της στο Ηνωμένο Βασίλειο, καθώς και τις εγχώριες και διασυνοριακές δραστηριότητες αποστολής δεμάτων. Εξάλλου, η TPO διατηρεί και το τμήμα "European Domestic Division", το οποίο περιλαμβάνει τον όμιλο "Red Mail Group" (Γαλλία), που ανήκει στην TPO, και τη CityMail Sweden AB, και στον οποίο η TPO συμμετέχει κατά 67 %. Παρά το γεγονός ότι παρέχουν ορισμένες εξερχόμενες διασυνοριακές ταχυδρομικές υπηρεσίες στις χώρες τους, οι τελευταίες αυτές δεν αποτελούν τις κύριες δραστηριότητες της επιχείρησης.

(11) Η SPPL δεν είναι, από νομική άποψη, σε θέση να συνεισφέρει τις εξερχόμενες διασυνοριακές ταχυδρομικές υπηρεσίες της στη ΝewCo. Κατά συνέπεια, η SPPL θα παράσχει τις εξερχόμενες διασυνοριακές ταχυδρομικές της υπηρεσίες μέσω σύμβασης με τη ΝewCo, βάσει της οποίας η ΝewCo θα ασκεί τις εξερχόμενες διασυνοριακές ταχυδρομικές δραστηριότητες της SPPL ως υπεργολάβος για λογαριασμό της τελευταίας. Η SPPL θα διατηρήσει, μεταξύ άλλων, τις εγχώριες ταχυδρομικές υπηρεσίες της, το εισερχόμενο διασυνοριακό ταχυδρομείο καθώς και την εγχώρια και διασυνοριακή υπηρεσία αποστολής δεμάτων.

(12) Κατά τη διάρκεια μεταβατικής περιόδου τριών ετών, η Delta θα πωλεί εξερχόμενες διασυνοριακές ταχυδρομικές υπηρεσίες από άλλες χώρες με προορισμό το Ηνωμένο Βασίλειο για λογαριασμό της TPO βάσει διακανονισμού πωλήσεων και μάρκετινγκ. Κατά την ίδια μεταβατική περίοδο, η Delta θα εξουσιοδοτηθεί από την Koninklijke PTT Post BV να πωλεί σε πελάτες στο εξωτερικό και να θέτει στο εμπόριο τις υπηρεσίες αποστολής ταχυδρομικών αντικειμένων που έχουν προορισμό ή διέρχονται από τις Κάτω Χώρες. Στο τέλος της εν λόγω περιόδου, οι συμφωνίες αυτές θα λήξουν και οι σχετικές υπηρεσίες θα ενσωματωθούν στη Delta.

III. Η ΣΥΓΚΕΝΤΡΩΣΗ

1. ΚΟΙΝΟΣ ΕΛΕΓΧΟΣ

(13) Οι κοινές επιχειρήσεις θα ελέγχονται από κοινού από τις TPO, TPG και SPPL.

(14) Το μετοχικό κεφάλαιο της Delta θα ανήκει στις μητρικές εταιρείες κατά το ακόλουθο ποσοστό: η TPG θα κατέχει το 51 % των μετοχών, ενώ η TPO και η SPPL θα κατέχουν το 24,5 % εκάστη. Η συμφωνία κοινής επιχείρησης δίνει σε κάθε μητρική εταιρεία δικαίωμα αρνησικυρίας όσον αφορά τις στρατηγικές αποφάσεις, όπως αυτές που αφορούν το περιεχόμενο του επιχειρηματικού σχεδίου, την επιχειρηματική στρατηγική και τον προϋπολογισμό.

(15) Το μετοχικό κεφάλαιο της ΝewCo θα ανήκει από κοινού και ισομερώς (50 % εκάστη) στην Delta και την SPPL. Κατά συνέπεια, η Delta και η SPPL θα έχουν τον κοινό έλεγχο της ΝewCo. Δεδομένου ότι η Delta υπάγεται και αυτή στον κοινό έλεγχο των TPO, TPG και SPPL, οι τρεις αυτές εταιρείες θα ελέγχουν από κοινού τη ΝewCo.

2. ΠΛΗΡΗΣ ΛΕΙΤΟΥΡΓΙΚΟΤΗΤΑ

(16) Οι κοινές επιχειρήσεις θα εκτελούν σε διαρκή βάση όλες τις λειτουργίες μιας αυτόνομης οικονομικής οντότητας.

(17) Η Delta θα ασκεί όλα τα καθήκοντα που είναι απαραίτητα για την παροχή υπηρεσιών εξερχόμενου διασυνοριακού ταχυδρομείου. Η Delta θα έχει ρόλο υπηρεσίας διεκπεραίωσης του ταχυδρομείου, συνδυάζοντας υπηρεσίες που προσφέρονται είτε από την ίδια είτε από υπεργολάβους με σκοπό την παροχή υπηρεσιών εξερχόμενου διασυνοριακού ταχυδρομείου σε πελάτες του επιχειρηματικού τομέα. Οι υπηρεσίες διεκπεραίωσης συγκεντρώνουν και κατατάσσουν το εξερχόμενο διασυνοριακό ταχυδρομείο προς ένα συγκεκριμένο προορισμό και, για το λόγο αυτό, διαπραγματεύονται ειδική τιμή με τους δημόσιους ταχυδρομικούς φορείς ή τις τοπικές εταιρείες διανομής προκειμένου να διανείμουν το "διεκπεραιωμένο" ταχυδρομείο στη χώρα προορισμού. Κατά την άποψη των μερών, οι υπηρεσίες διεκπεραίωσης αναθέτουν σε εξωτερικούς φορείς το 80 % του κόστους λειτουργίας τους. Η Delta δεν θα υποχρεωθεί να αναθέσει υπηρεσίες στις μητρικές της επιχειρήσεις. Ωστόσο, η Delta θα συνάψει συμφωνίες με τις μητρικές εταιρείες η οποίες θα προβλέπουν ότι οι μητρικές επιχειρήσεις θα παρέχουν, στις χώρες τους, υπηρεσίες διανομής για λογαριασμό της Delta. Προβλέπουν επίσης ότι οι μητρικές επιχειρήσεις θα δέχονται εξερχόμενο διασυνοριακό ταχυδρομείο από την Delta για διανομή στον τελικό παραλήπτη στη χώρα προορισμού. Με τη μεταφορά των δραστηριοτήτων από την TPO και την TPG στην Delta, η τελευταία θα διαθέτει τους πόρους για να δραστηριοποιηθεί στην αγορά των υπηρεσιών εξερχόμενου διασυνοριακού ταχυδρομείου, εκτελώντας τις εργασίες τις οποίες αναλαμβάνουν συνήθως οι επιχειρήσεις που δραστηριοποιούνται στην ίδια αγορά.

(18) Η ΝewCo θα εκτελεί και αυτή τα καθήκοντα που συνήθως εκτελούν οι ανταγωνιστές που παρέχουν υπηρεσίες εξερχόμενου διασυνοριακού ταχυδρομείου. Όπως και η Delta, θα έχει ρόλο υπηρεσίας διεκπεραίωσης. Αν και η SPPL δεν συνεισφέρει υπηρεσίες εξερχόμενου διασυνοριακού ταχυδρομείου στη ΝewCo, η κοινή επιχείρηση θα διαθέτει αρκετούς πόρους ώστε να είναι ανταγωνιστική στην αγορά μέσω των δραστηριοτήτων που συνεισφέρει η TPG.

IV. ΚΟΙΝΟΤΙΚΗ ΔΙΑΣΤΑΣΗ

(19) Οι επιχειρήσεις TPG, TPO και SPPL έχουν συνδυασμένο συνολικό κύκλο εργασιών που υπερβαίνει τα 5000 εκατομμύρια ευρώ(4) (TPG, 8468 εκατομμύρια ευρώ, TPO, 11839 εκατομμύρια ευρώ και SPPL, 176 εκατομμύρια ευρώ). Δύο εξ αυτών έχουν κύκλο εργασιών στην Κοινότητα που υπερβαίνει τα 250 εκατομμύρια ευρώ για κάθε επιχείρηση (TPG, [...]*(5) ευρώ και TPO, [...]* ευρώ), αλλά δεν πραγματοποιούν άνω των δύο τρίτων του συνολικού κοινοτικού κύκλου εργασιών τους σε ένα και το αυτό κράτος μέλος. Κατά συνέπεια, η κοινοποιηθείσα πράξη έχει κοινοτική διάσταση. Δεν αποτελεί υπόθεση συνεργασίας βάσει της συμφωνίας για τον ΕΟΧ, και ειδικότερα βάσει του άρθρου 57 της συμφωνίας αυτής.

V. ΣΥΜΒΙΒΑΣΙΜΟ ΜΕ ΤΗΝ ΚΟΙΝΗ ΑΓΟΡΑ

A. ΙΣΤΟΡΙΚΟ

(20) Η πράξη πρέπει να εξετασθεί υπό το πρίσμα της πραγματοποιούμενης και μελλοντικής ελευθέρωσης του ταχυδρομικού τομέα.

1. ΝΟΜΙΚΟ ΠΛΑΙΣΙΟ

(21) Σύμφωνα με την οδηγία 97/67/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 1997, σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών(6), η οποία ισχύει σήμερα, μπορεί να εγκριθεί νόμιμο μονοπώλιο σε δημόσιους ταχυδρομικούς φορείς (ΔΤΦ) για την παροχή ορισμένων υπηρεσιών, στο βαθμό που τούτο είναι αναγκαίο για την διατήρηση της παροχής καθολικής υπηρεσίας. Οι υπηρεσίες αυτές συνίστανται στην παράδοση εγχώριων και διασυνοριακών ταχυδρομικών αντικειμένων που ζυγίζουν λιγότερο από 350 γραμμάρια και κοστίζουν λιγότερο από πέντε φορές το βασικό τιμολόγιο. Πέραν των εν λόγω ορίων τιμής και βάρους (μη προστατευόμενος τομέας), η διαδικασία ελευθέρωσης έχει ήδη ολοκληρωθεί. Κάτω των ορίων αυτών, η οδηγία του Συμβουλίου δίνει τη δυνατότητα στα κράτη μέλη να προβούν σε περαιτέρω ελευθέρωση του ταχυδρομικού τομέα.

(22) Αν και η οδηγία του Συμβουλίου δεν προβλέπει διάκριση μεταξύ εισερχόμενου και εξερχόμενου διασυνοριακού ταχυδρομείου, η διάκριση αυτή υφίσταται στον ταχυδρομικό τομέα. Το εισερχόμενο διασυνοριακό ταχυδρομείο μπορεί να ορισθεί ως διεθνές ταχυδρομείο που εισέρχεται σε μια δεδομένη χώρα, ενώ το εξερχόμενο διασυνοριακό ταχυδρομείο είναι αυτό που αποστέλλεται από μια δεδομένη χώρα. Το εξερχόμενο διασυνοριακό ταχυδρομείο, το οποίο αντιπροσωπεύει λιγότερο από το 5 % του συνολικού ταχυδρομείου και το 3 % των συνολικών εσόδων των ΔΤΦ από τις καθολικές υπηρεσίες έχει, σύμφωνα με την κοινοποίηση, ελευθερωθεί νομικά σε δέκα κράτη μέλη, εκτός της Πορτογαλίας, της Ισπανίας, της Ιταλίας, της Ελλάδας και της Αυστρίας. Η Δανία, οι Κάτω Χώρες, η Σουηδία και η Φινλανδία είναι οι μόνες χώρες στις οποίες έχει ελευθερωθεί νομικά και το εξερχόμενο διασυνοριακό ταχυδρομείο. Στο Ηνωμένο Βασίλειο, το εξερχόμενο διασυνοριακό ταχυδρομείο θα ελευθερωθεί νομικά από το Μάρτιο του 2001 όταν θα τεθεί σε ισχύ ο νόμος περί ταχυδρομικών υπηρεσιών (Postal Services Act 2000).

(23) Στις 30 Μαΐου 2000, η Επιτροπή υπέβαλε πρόταση για την περαιτέρω ελευθέρωση του ταχυδρομικού τομέα(7). Σύμφωνα με την πρόταση αυτή, τα όρια ως προς το βάρος και την τιμή του εγχώριου και εισερχόμενου διασυνοριακού ταχυδρομείου βάσει των οποίων ο ΔΤΦ ασκεί νόμιμο μονοπώλιο θα πρέπει να μειωθούν έως το 2003 σε βάρος 50 γραμμαρίων και κόστος λιγότερο από 2,5 φορές το βασικό τιμολόγιο. Επιπλέον, η πρόταση προβλέπει την πλήρη ελευθέρωση του εξερχόμενου διασυνοριακού ταχυδρομείου σε όλα τα κράτη μέλη έως το 2003. Το Ευρωπαϊκό Κοινοβούλιο ενέκρινε γνώμη σχετικά με την τροποποίηση του σχεδίου οδηγίας η οποία δεν επέτρεπε την ελευθέρωση του εξερχόμενου διασυνοριακού ταχυδρομείου. Το Συμβούλιο δεν συμφώνησε με τη συμβιβαστική πρόταση που του υπεβλήθη στις 22 Δεκεμβρίου 2000. Το χρονοδιάγραμμα και η έκταση της μελλοντικής ελευθέρωσης του ταχυδρομικού τομέα δεν είναι επί του παρόντος σαφή.

2. ΕΞΕΡΧΟΜΕΝΟ ΔΙΑΣΥΝΟΡΙΑΚΟ ΤΑΧΥΔΡΟΜΕΙΟ

(24) Με την ελευθέρωση του εξερχόμενου διασυνοριακού ταχυδρομείου οι ΔΤΦ άρχισαν να αντιμετωπίζουν ανταγωνισμό στον τομέα αυτό από ΔΤΦ και υπηρεσίες διεκπεραίωσης τρίτων χωρών.

(25) Οι ΔΤΦ χρησιμοποιούν την ταχυδρομική υποδομή τους για να μεταφέρουν και να διανέμουν το εξερχόμενο διασυνοριακό ταχυδρομείο στον τελικό προορισμό του. Ως μέλη της ΠΤΕ(8) έχουν τη δυνατότητα να χρησιμοποιούν τα λεγόμενα "γραφεία ανταλλαγής (ΓΑ)", μέσω των οποίων εισάγουν το ταχυδρομείο στο ΔΤΦ της χώρας προορισμού ως διεθνές ταχυδρομείο. Στα εν λόγω γραφεία ανταλλαγής, τοποθετούνται ετικέτες στα ταχυδρομικά αντικείμενα σύμφωνα με τις προδιαγραφές της ΠΤΕ και συμπληρώνονται τα αναγκαία έντυπα της ΠΤΕ που επιτρέπουν στο ΔΤΦ αποστολής να εισάγει τα ταχυδρομικά αντικείμενα στο ΔΤΦ της χώρας προορισμού ως διεθνή ταχυδρομικά αντικείμενα. Στη συνέχεια, ο ΔΤΦ-παραλήπτης πρέπει να διανείμει το ταχυδρομείο στη χώρα του, χωρίς να μπορεί να επιβάλει τα εγχώρια ταχυδρομικά τέλη τα οποία, όπως και οι καθολικές προδιαγραφές της ΠΤΕ, διαφέρουν από χώρα σε χώρα. Η πληρωμή διέπεται από τους κανόνες της ΠΤΕ, εκτός αν έχουν συμφωνηθεί άλλες διατάξεις. Τα ταχυδρομικά τιμολόγια που ισχύουν στην ΕΕ ορίζονται από τη συμφωνία Reims II(9) η οποία εφαρμόζεται σε όλους τους ΔΤΦ της Κοινότητας, εκτός της TPG(10).

(26) Η διαχείριση των ΓΑ πραγματοποιείται από τη χώρα του ΔΤΦ, αλλά μπορεί επίσης να πραγματοποιείται από άλλη χώρα, γεγονός που επιτρέπει στο ΔΤΦ να επωφεληθεί από τις καλύτερες συνθήκες μεταφοράς στην χώρα υποδοχής. Στην τελευταία περίπτωση, το ταχυδρομείο που έχει συλλέξει ένας ΔΤΦ τρίτης χώρας στη χώρα υποδοχής ή σε άλλη χώρα μπορεί να διοχετευθεί μέσω του ΓΑ στο σύστημα της ΠΤΕ σαν να προερχόταν από τη χώρα καταγωγής του ΔΤΦ.

(27) Εναλλακτικά, οι ΔΤΦ μπορούν να επιλέξουν να διοχετεύουν το εξερχόμενο διασυνοριακό ταχυδρομείο που τους έχουν εμπιστευθεί οι πελάτες τους (είτε στις χώρες τους είτε σε χώρες στις οποίες έχουν θυγατρική εταιρεία, με ή χωρίς ΓΑ) απευθείας στο ταχυδρομικό σύστημα του ΔΤΦ της χώρας υποδοχής ως εγχώριο ταχυδρομείο. Όσον αφορά το εμπορικό ταχυδρομείο το οποίο απευθύνεται σε παραλήπτες σε μεγάλα αστικά κέντρα, τα ιδιωτικά δίκτυα διανομής ταχυδρομείου συχνά παρέχουν εναλλακτική λύση στην παραδοσιακή διανομή του ταχυδρομείου.

(28) Οι υπηρεσίες διεκπεραίωσης δεν είναι ΔΤΦ. Πρόκειται για ιδιωτικές επιχειρήσεις οι οποίες συγκεντρώνουν και προετοιμάζουν τα ταχυδρομικά αντικείμενα από εμπορικούς πελάτες, επιτυγχάνοντας κατ' αυτόν τον τρόπο μεγαλύτερες εκπτώσεις από τους ΔΤΦ από ό,τι θα μπορούσαν να λάβουν οι μεμονωμένοι εμπορικοί πελάτες. Οι ΔΤΦ, οι οποίοι με τη σειρά τους έρχονται σε επαφή με τις υπηρεσίες διεκπεραίωσης, ευνοούνται από το γεγονός ότι ασκούν δραστηριότητες με μικρό αριθμό μεγάλων πελατών αντί για αμέτρητους μικρούς εμπορικούς πελάτες.

(29) Βάσει των κανόνων της ΠΤΕ, οι υπηρεσίες διεκπεραίωσης δεν έχουν δικαίωμα να διαθέτουν δικά τους ΓΑ, εφόσον δεν είναι ΔΤΦ. Κατά συνέπεια, εξαρτώνται από τους ΔΤΦ για τη διανομή του εξερχόμενου διασυνοριακού ταχυδρομείου τους στο πλαίσιο της ΠΤΕ. Κατ' αυτόν τον τρόπο, μπορούν να δίνουν τα ταχυδρομικά αντικείμενα που συγκεντρώνουν είτε στο αρμόδιο ταχυδρομείο στη χώρα τους, είτε σε ΔΤΦ εγκατεστημένο στην εν λόγω χώρα. Αυτός ο ΔΤΦ τρίτης χώρας μπορεί να επεξεργαστεί τα ταχυδρομικά αυτά αντικείμενα είτε μέσω του ΓΑ που διαθέτει στη χώρα, είτε μέσω ενός ΓΑ στη χώρα του. Εναλλακτικά, το ταχυδρομείο μπορεί επίσης να διανεμηθεί για λογαριασμό μιας υπηρεσίας διεκπεραίωσης από έναν ΔΤΦ ο οποίος δεν είναι εγκατεστημένος στη χώρα όπου έχει την έδρα της η υπηρεσία διεκπεραίωσης (αν και αυτό αποτελεί μάλλον εξαίρεση).

(30) Εκτός του συστήματος της ΠΤΕ, οι υπηρεσίες διεκπεραίωσης μπορούν -όπως περιγράφεται ανωτέρω για τους ΔΤΦ- να διοχετεύουν το ταχυδρομείο τους απευθείας ως εγχώριο ταχυδρομείο στο ταχυδρομικό σύστημα της χώρας προορισμού. Επίσης, μπορούν να χρησιμοποιούν εναλλακτικά ιδιωτικά δίκτυα διανομής, όπου υπάρχουν.

(31) Οι ανωτέρω αναφερόμενοι εναλλακτικοί τρόποι διανομής του ταχυδρομείου μέσω των διαφόρων φορέων περιγράφονται σε γραφική παράσταση η οποία επισυνάπτεται στην παρούσα απόφαση (παράρτημα Ι). Η παράσταση αυτή περιλαμβάνει τις θεωρητικές εναλλακτικές λύσεις γα τους διαφόρους φορείς. Το αν, και σε ποιο βαθμό, οι φορείς όντως χρησιμοποιούν τις λύσεις αυτές εξαρτάται κυρίως από την οικονομική βιωσιμότητα του κάθε φορέα. Ο φορέας, είτε πρόκειται για ένα ΔΤΦ, έναν ΔΤΦ τρίτης χώρας ή για υπηρεσία διεκπεραίωσης, πρέπει να αποφασίσει ποιος τρόπος αποστολής του ταχυδρομείου είναι ο πιο οικονομικά βιώσιμος και προσφέρει τιμές τις οποίες είναι διατεθειμένοι να καταβάλουν οι τελικοί καταναλωτές. Η διαδικασία λήψης αποφάσεων βασίζεται στην τεχνογνωσία του κάθε φορέα. Η απόφαση δεν επηρεάζεται μόνον από παραμέτρους όπως η υπηρεσία που απαιτεί ο πελάτης (ταχύτητα, αξιοπιστία, κόστος) αλλά και από το μέγεθος του φορέα, τον όγκο που μπορεί να παράγει και τους βασικούς προορισμούς που εξυπηρετεί.

(32) Αν εξετασθούν οι διάφοροι φορείς που δραστηριοποιούνται στην αγορά, διαπιστώνεται ότι οι ανταγωνιστές για τον τελικό εμπορικό πελάτη, δηλαδή για αυτόν που αποστέλλει ταχυδρομικά αντικείμενα, είναι οι ΔΤΦ, παράλληλα με τους ΔΤΦ τρίτων χωρών, καθώς και οι υπηρεσίες διεκπεραίωσης. Οι υπηρεσίες διεκπεραίωσης θα αποτελούν, ταυτόχρονα, πελάτες των ίδιων ΔΤΦ για τη διανομή του ταχυδρομείου τους μέσω του συστήματος της ΠΤΕ. Θα είναι επίσης πελάτες των ΔΤΦ που έχουν επιλέξει να μην ανταγωνίζονται για τους τελικούς πελάτες αλλά επικεντρώνουν το ενδιαφέρον τους στη διανομή του ταχυδρομείου των υπηρεσιών διεκπεραίωσης μέσω της πρόσβασής τους στο σύστημα της ΠΤΕ.

B. ΣΧΕΤΙΚΕΣ ΑΓΟΡΕΣ ΠΡΟΪΟΝΤΩΝ

1. ΕΞΕΡΧΟΜΕΝΟ ΔΙΑΣΥΝΟΡΙΑΚΟ ΤΑΧΥΔΡΟΜΕΙΟ

(33) Ο ορισμός της σχετικής αγοράς στον τομέα του εξερχόμενου διασυνοριακού ταχυδρομείου εκτιμήθηκε από την Επιτροπή βάσει των διαφόρων ορισμών της σχετικής αγοράς προϊόντος που πρότειναν τα μέρη καθώς και βάσει των αποτελεσμάτων της έρευνας αγοράς.

α) Αγορά για το εξερχόμενο διασυνοριακό ταχυδρομείο

(34) Τα κοινοποιούντα μέρη δήλωσαν στην κοινοποίηση ότι υπάρχει σχετική αγορά προϊόντος για το εξερχόμενο διασυνοριακό ταχυδρομείο. Οι σχετικές υπηρεσίες εκτελούν τις ακόλουθες δραστηριότητες: συλλογή των ταχυδρομικών αντικειμένων από τους πελάτες, διαλογή και διανομή τους σε οποιαδήποτε χώρα προορισμού στον κόσμο. Τα μέρη συμπεριέλαβαν στον εν λόγω ορισμό της αγοράς τα προσωπικά ταχυδρομικά αντικείμενα καθώς και το εμπορικό ταχυδρομείο. Το εμπορικό ταχυδρομείο περιλαμβάνει επιστολές, απευθείας ταχυδρομείο, έντυπα/δημοσιεύματα και μικρά δέματα από εμπορικούς πελάτες (B[usiness]-to-B[usiness] και B[usiness]-to-C[onsumer]).

β) Αγορά για το εξερχόμενο διασυνοριακό εμπορικό ταχυδρομείο

(35) Ωστόσο, από την έρευνα αγοράς προέκυψε ότι η σχετική αγορά προϊόντος δεν είναι η αγορά για το σύνολο του εξερχόμενου διασυνοριακού ταχυδρομείου, αλλά δεν είναι ούτε και ευρύτερη από την αγορά για το εξερχόμενο διασυνοριακό εμπορικό ταχυδρομείο. Οι εμπορικοί πελάτες απαιτούν και λαμβάνουν διαφορετικές υπηρεσίες σε σχέση με τους ιδιώτες. Οι τελευταίοι είναι υποχρεωμένοι να αγοράζουν γραμματόσημα στο ταχυδρομείο βάσει καθορισμένου τιμολογίου και να ταχυδρομούν τις επιστολές τους μέσω ταχυδρομικών κουτιών ή ταχυδρομείων. Αντίθετα, βάσει ειδικών διακανονισμών με τους ταχυδρομικούς φορείς ή/και τις υπηρεσίες διεκπεραίωσης, οι εμπορικοί πελάτες διαπραγματεύονται εκπτώσεις και λαμβάνουν συμπληρωματικές υπηρεσίες, όπως η συλλογή των ταχυδρομικών αντικειμένων από την εγκατάσταση, η γραμαμτοσήμανση κ.λπ. Το επίπεδο του μεριδίου εργασίας που παρέχει ο εμπορικός πελάτης αντικατοπτρίζεται στην τιμή.

(36) Οι ιδιώτες περιορίζονται στα καθορισμένα τιμολόγια και τις συνήθεις υπηρεσίες των τοπικών ταχυδρομείων, ενώ οι περισσότεροι εμπορικοί πελάτες μπορούν να επιλέξουν είτε να χρησιμοποιούν το καθορισμένο δημόσιο τιμολόγιο, είτε να συνάψουν ειδικές συμφωνίες με τους ταχυδρομικούς φορείς ή/και τις υπηρεσίες διεκπεραίωσης. Οι μικρότερες επιχειρήσεις οι οποίες αγοράζουν γραμματόσημα για να αποστείλουν το ταχυδρομείο τους στο εξωτερικό είναι μάλλον απίθανο να έχουν πρόσβαση σε εναλλακτικούς προμηθευτές υπηρεσιών λόγω του μικρού όγκου συναλλαγών και της περιορισμένης δαπάνης για υπηρεσίες εξερχόμενου διασυνοριακού ταχυδρομείου.

(37) Για τους λόγους αυτούς, στην κοινοποίηση των αιτιάσεων, η Επιτροπή υιοθέτησε έναν ορισμό όσον αφορά την αγορά προϊόντων για το εξερχόμενο διασυνοριακό ταχυδρομείο ο οποίος δεν περιλαμβάνει τους ιδιώτες καταναλωτές και τις δαπάνες των επιχειρήσεων για γραμματόσημα.

(38) Στην απάντησή τους στην κοινοποίηση των αιτιάσεων τα μέρη αμφισβήτησαν τον ορισμό της αγοράς που υιοθέτησε η Επιτροπή. Τα μέρη πρότειναν νέο ορισμό για την αγορά προϊόντων και προσδιόρισαν μια συγκεκριμένη αγορά για τις υπό σύμβαση υπηρεσίες εξερχόμενου διασυνοριακού ταχυδρομείου. Η αγορά αυτή περιλαμβάνει μόνον υπηρεσίες εξερχόμενου διασυνοριακού ταχυδρομείου οι οποίες παρέχονται βάσει συμβάσεως και, κατά συνέπεια, αποκλείει όχι μόνο το εξερχόμενο διασυνοριακό εμπορικό ταχυδρομείο που αποστέλλεται σύμφωνα με το εφαρμοζόμενο δημόσιο τιμολόγιο, αλλά και το εξερχόμενο διασυνοριακό εμπορικό ταχυδρομείο που αποστέλλεται με χρήση μηχανής γραμματοσήμανσης.

(39) Τα μέρη έχουν παράσχει πληροφορίες ως προς τα μερίδια αγοράς όσον αφορά την αγορά για το υπό σύμβαση εξερχόμενο διασυνοριακό ταχυδρομείο στο Ηνωμένο Βασίλειο και τις Κάτω Χώρες. Δεδομένου ότι τα ταχυδρομικά αντικείμενα που αποστέλλονται βάσει του δημόσιου τιμολογίου και με μηχανές γραμματοσήμανσης αντιπροσωπεύουν εργασία για τον σχετικό ΔΤΦ, η βασική συνέπεια είναι η μείωση του μεριδίου αγοράς των μερών στις αντίστοιχες χώρες τους σε σχέση με τους ανταγωνιστές τους.

(40) Η Επιτροπή εμμένει στον ορισμό της σχετικά με το εξερχόμενο διασυνοριακό εμπορικό ταχυδρομείο όπως αναφέρεται ανωτέρω, για τους ακόλουθους λόγους.

(41) Για τον υπολογισμό του μεριδίου αγοράς της TPO και της TPG στις αντίστοιχες εγχώριες αγορές τους, τα μέρη προτείνουν να θεωρηθεί υπό σύμβαση ταχυδρομείο μόνο το ταχυδρομείο που πληροί τα κατώτατα όρια συναλλαγών που είναι απαραίτητα για την χορήγηση έκπτωσης σε εμπορικούς πελάτες. Τα όρια αυτά καθορίζονται μονομερώς από τους επίσημους φορείς στις εγχώριες αγορές τους και, ως εκ τούτου, η αποδοχή ενός τέτοιου ορισμού θα σήμαινε ότι ο ορισμός της αγοράς προϊόντων θα βασιζόταν μόνο σε κριτήρια από την πλευρά της ζήτησης.

(42) Πρέπει επίσης να σημειωθεί ότι τα κατώτατα όρια που είναι αναγκαία για την χορήγηση έκπτωσης σε εμπορικούς πελάτες διαφέρουν κατά πολύ από χώρα σε χώρα. Στην προκειμένη περίπτωση, το ετήσιο κατώτατο όριο που καθόρισε η TPG στις Κάτω Χώρες αντιστοιχεί σε 25000 λίρες ολλανδικά φλορίνια (NLG) (περίπου 10000 ευρώ) ενώ το ετήσιο όριο που καθόρισε η TPO στο Ηνωμένο Βασίλειο αντιστοιχεί σε 2500 λίρες στερλίνες (GBP) (περίπου 4000 ευρώ). Κατά συνέπεια, ένας εμπορικός πελάτης ο οποίος επιθυμεί να συνάψει σύμβαση με έκπτωση στις Κάτω Χώρες βρίσκεται αντιμέτωπος με ένα όριο το οποίο είναι κατά 2,5 φορές υψηλότερο από αυτό του Ηνωμένου Βασιλείου. Με τον προτεινόμενο νέο ορισμό, ο οποίος λαμβάνει υπόψη τα διαφορετικά αυτά όρια, τα μέρη προσδιορίζουν τεχνητά τα μερίδια αγοράς τους εφόσον θεωρούν ως υπό σύμβαση εμπορικούς πελάτες μόνον αυτούς που φθάνουν το κατώτατο όριό τους.

(43) Το γεγονός ότι οι υπηρεσίες διεκπεραίωσης παρέχουν διασυνοριακές ταχυδρομικές υπηρεσίες σε όλους τους εμπορικούς πελάτες, ανεξάρτητα από τις ετήσιες δαπάνες τους για ταχυδρομικές υπηρεσίες, αποτελεί απόδειξη του γεγονότος ότι τα όρια αυτά δεν θα πρέπει να λαμβάνονται υπόψη για τον καθορισμό της αγοράς. Η Mercury International και η Belgian Mailhouse, δύο υπηρεσίες διεκπεραίωσης οι οποίες δραστηριοποιούνται τόσο στο Ηνωμένο Βασίλειο όσο και στις Κάτω Χώρες, επιβεβαίωσαν κατά την ακρόαση ότι δέχονται ταχυδρομικά αντικείμενα από κάθε είδους εμπορικό πελάτη. Η ίδια η TNT δήλωσε κατά την ακρόαση ότι, ως υπηρεσία διεκπεραίωσης, θεωρούσε δυνητικούς πελάτες όλους τους εμπορικούς πελάτες, χωρίς να έχει θέσει προκαθορισμένο όριο.

(44) Βάσει της πρότασης των μερών για "υπό σύμβαση" αγορά, κανένας από τους πελάτες που χρησιμοποιούν μηχανές γραμματοσήμανσης δεν έχει δυνατότητα επιλογής, ενώ η Επιτροπή θεωρεί ότι υπάρχουν εμπορικοί πελάτες που δεν φθάνουν τα όρια που έχουν θέσει τα μέρη και χρησιμοποιούν μηχανές γραμματοσήμανσης οι οποίοι θα μπορούσαν να μεταπηδήσουν σε άλλους προμηθευτές υπηρεσιών εξερχόμενου διασυνοριακού ταχυδρομείου.

(45) Αυτοί οι μικροί εμπορικοί πελάτες χρησιμοποιούν μηχανές γραμματοσήμανσης, ενώ θα είχαν τη δυνατότητα να μεταφέρουν την εργασία τους σε υπηρεσίες διεκπεραίωσης ή ΔΤΦ τρίτων χωρών, δεδομένου ότι έχουν ικανοποιητικό κύκλο εργασιών και όγκο εξερχόμενου διασυνοριακού ταχυδρομείου. Κατά τη διάρκεια της έρευνάς της, η Επιτροπή δεν μπόρεσε να προσδιορίσει ποιο ποσοστό επιχειρηματικών δραστηριοτήτων προερχόμενο από εμπορικούς πελάτες με μηχανές γραμματοσήμανσης θα μπορούσε ρεαλιστικά να μεταφερθεί σε ανταγωνιστές της TPO ή της TPG. Κατά συνέπεια, κρίνεται σκόπιμο να υιοθετηθεί ένας ορισμός της αγοράς για το εξερχόμενο διασυνοριακό ταχυδρομείο ο οποίος να προβλέπει ένα ανώτατο και ένα κατώτατο όριο. Το ανώτατο όριο περιλαμβάνει όλες τις δαπάνες υπό σύμβαση καθώς και αυτές που συνδέονται με τη χρήση μηχανών γραμματοσήμανσης. Το κατώτατο όριο περιλαμβάνει όλες τις δαπάνες υπό σύμβαση αλλά αποκλείει αυτές που συνδέονται με τη χρήση μηχανών γραμματοσήμανσης.

γ) Συμπέρασμα όσον αφορά την αγορά προϊόντων

(46) Υπό το φως του ανωτέρω σκεπτικού, ο ορισμός της αγοράς προϊόντων τον οποίο έλαβε υπόψη η Επιτροπή αφορά το εξερχόμενο διασυνοριακό εμπορικό ταχυδρομείο. Η εν λόγω αγορά προϊόντων χαρακτηρίζεται από ένα ανώτατο όριο (που περιλαμβάνει τις μηχανές γραμματοσήμανσης) και ένα κατώτατο όριο (που δεν περιλαμβάνει τις μηχανές γραμματοσήμανσης). Για τους σκοπούς της παρούσας απόφασης, δεν είναι αναγκαίο να γίνει περαιτέρω οριοθέτηση, δεδομένου ότι, ανεξάρτητα από αν το ακριβές όριο της αγοράς βρίσκεται στο ανώτατο ή στο κατώτατο όριο ή μεταξύ των δύο, η εκτίμηση δεν θα μεταβληθεί ουσιαστικά.

2. ΕΞΕΡΧΟΜΕΝΑ ΔΙΑΣΥΝΟΡΙΑΚΑ ΔΕΜΑΤΑ

(47) Η TPG θα συνεισφέρει την υπηρεσία "Easy Parcel" μέσω της εταιρείας της "TNT International mail business". Η Εasy Parcel είναι μια βοηθητική υπηρεσία του εξερχόμενου διασυνοριακού ταχυδρομείου που παρέχει η TNT στους πελάτες της. Η υπηρεσία απευθύνεται σε εμπορικούς πελάτες και προσφέρει παραλαβή στις εγκαταστάσεις του πελάτη, ταχύτερη παράδοση· η υπηρεσία αυτή δεν είναι διαθέσιμη στα ταχυδρομεία αλλά παρέχεται στους εμπορικούς πελάτες, αλλά δεν εγγυάται σίγουρο χρόνο παράδοσης.

(48) Τα μέρη δηλώνουν ότι η σχετική αγορά για το προϊόν αυτό είναι η αγορά εξερχόμενης διασυνοριακής αποστολής δεμάτων. Τα μέρη προβάλλουν το επιχείρημα ότι, αν και το προϊόν αυτό δεν αποτελεί επείγουσα υπηρεσία, δεδομένου ότι ο χρόνος παράδοσης δεν είναι σίγουρος, πρέπει να διαχωρισθεί από τις συνήθεις υπηρεσίες αποστολής δεμάτων, επειδή τα δέματα παραλαμβάνονται από το γραφείο του πελάτη και η υπηρεσία δεν είναι διαθέσιμη στα ταχυδρομεία.

(49) Σε προηγούμενες αποφάσεις, η Επιτροπή δεν όρισε χωριστή αγορά για την ταχεία αποστολή δεμάτων σε αντίθεση με τη συνήθη υπηρεσία. Για τους σκοπούς της παρούσας απόφασης δεν είναι αναγκαίο να οριοθετηθούν περαιτέρω οι αγορές εφόσον κανένας από τους δύο ενδεχόμενους ορισμούς της αγοράς θα είχε ως αποτέλεσμα να παρακωλύσει σημαντικά τον ανταγωνισμό στον ΕΟΧ ή σε σημαντικό τμήμα του.

Γ. ΣΧΕΤΙΚΕΣ ΓΕΩΓΡΑΦΙΚΕΣ ΑΓΟΡΕΣ

1. ΕΞΕΡΧΟΜΕΝΟ ΔΙΑΣΥΝΟΡΙΑΚΟ ΕΜΠΟΡΙΚΟ ΤΑΧΥΔΡΟΜΕΙΟ

(50) Τα κοινοποιούντα μέρη ανέφεραν στην κοινοποίηση ότι οι σχετικές γεωγραφικές αγορές είναι εθνικές. Η έρευνα αγοράς επιβεβαίωσε την άποψη αυτή.

(51) Κατά το παρελθόν η Επιτροπή θεωρούσε ότι η σχετική γεωγραφική αγορά για το εξερχόμενο διασυνοριακό ταχυδρομείο μπορούσε να χαρακτηρισθεί ως εθνική(11). Ωστόσο, η Επιτροπή έκρινε επίσης ότι έπρεπε να αναμένεται η μεταβολή των διαστάσεων της γεωγραφικής αγοράς ως αποτέλεσμα της πιθανής αύξησης της ζήτησης καθολικών συμβάσεων από τους πελάτες.

(52) Η έρευνα αγοράς έδειξε ότι τα χαρακτηριστικά της εθνικής αγοράς εξακολουθούν να υφίστανται ακόμα και αν ορισμένοι προμηθευτές έχουν συνάψει καθολικές συμβάσεις για την παροχή διαφόρων υπηρεσιών παράδοσης: οι πελάτες θεωρούν ότι οι υπηρεσίες εξερχόμενου διασυνοριακού ταχυδρομείου αποτελούν εθνική υπηρεσία, τα δίκτυα διανομής είναι εθνικά, τα τιμολόγια που παρέχουν τα μέρη δείχνουν ότι ο καθορισμός των τιμών γίνεται σε εθνικό επίπεδο και ότι τα επίπεδα των τιμών είναι διαφορετικά στις διάφορες χώρες, η εμπορία πραγματοποιείται κυρίως σε εθνικό επίπεδο και υπάρχουν σημαντικές διακυμάνσεις όσον αφορά την κατανομή των μεριδίων αγοράς των κύριων προμηθευτών στα διάφορα κράτη μέλη. Επιπλέον, το γεγονός ότι ισχύουν διαφορετικά κριτήρια επιλεξιμότητας στις διάφορες χώρες προκειμένου να είναι δυνατή η σύναψη συμβάσεων (βλέπε ανωτέρω) αποτελεί περαιτέρω επιχείρημα υπέρ των εθνικών αγορών.

(53) Στην κοινή απάντησή τους στην κοινοποίηση των αιτιάσεων της Επιτροπής, τα μέρη δήλωσαν για πρώτη φορά ότι η γεωγραφική αγορά θα πρέπει να χαρακτηρίζεται ως ευρωπαϊκή ή διεθνής. Τα μέρη προτείνουν νέο γεωγραφικό ορισμό της αγοράς και αναφέρουν ορισμένες πολυεθνικές εταιρείες οι οποίες -όπως ισχυρίζονται- ερευνούν ολοένα και περισσότερο μεταξύ των διαφόρων ανταγωνιστών με στόχο να ανακαλύψουν την καλύτερη σχέση τιμής/υπηρεσιών.

(54) Αν η Επιτροπή δεν αποδεχθεί τον ευρύτερο ορισμό της γεωγραφικής αγοράς, τα μέρη θεωρούν ότι υπάρχει μια ενιαία γεωγραφική αγορά η οποία περιλαμβάνει, τουλάχιστον, τις Κάτω Χώρες και το Βέλγιο. Τα μέρη βασίζουν το συμπέρασμα αυτό στο γεγονός ότι τρεις από τους ανταγωνιστές στην ολλανδική αγορά -TNT, Belgian Mailhouse και De Post/La Poste- ασκούν τις δραστηριότητές τους με βάση τις Βρυξέλλες και όχι τις Κάτω Χώρες. Εξάλλου, τα μέρη υπέδειξαν ότι μεγάλοι πελάτες που έχουν την έδρα τους στο Βέλγιο μεταφέρουν το εμπορικό ταχυδρομείο τους στις Κάτω Χώρες.

(55) Αφού εξέτασε τα επιχειρήματα που υπέβαλαν τα μέρη για να δικαιολογήσουν έναν ευρύτερο ορισμό της γεωγραφικής αγοράς από αυτόν που είχαν προτείνει αρχικά, η Επιτροπή αποφάσισε να διατηρήσει τον εθνικό χαρακτηρισμό της γεωγραφικής αγοράς, για τους ακόλουθους λόγους.

(56) Όσον αφορά την ύπαρξη μιας ευρύτερης γεωγραφικής αγοράς Βελγίου/Κάτω Χωρών, η έρευνα αγοράς έδειξε ότι οι πελάτες των διαφόρων ανταγωνιστών που δραστηριοποιούνται στην ολλανδική αγορά είναι κυρίως εμπορικοί πελάτες με έδρα στις Κάτω Χώρες. Ειδικότερα, τα μέρη δεν ήταν σε θέση να παράσχουν αποδείξεις ότι οι επιχειρηματικές δραστηριότητες στις Κάτω Χώρες προέρχονται σε μεγάλο βαθμό από το εξωτερικό.

(57) Επίσης, η ύπαρξη μιας ευρύτερης γεωγραφικής αγοράς Βελγίου/Κάτω Χωρών δεν δικαιολογείται ούτε και από το γεγονός ότι ορισμένοι από τους ανταγωνιστές που δραστηριοποιούνται στην ολλανδική αγορά έχουν τις παραγωγικές τους εγκαταστάσεις στο Βέλγιο. Στο μέτρο που οι φορείς αυτοί ασκούν δραστηριότητες εμπορίας και πωλήσεων στις Κάτω Χώρες, το γεγονός ότι το ταχυδρομείο διεκπεραιώνεται στο Βέλγιο δεν επηρεάζει τον ορισμό της γεωγραφικής αγοράς.

(58) Εξάλλου, η έρευνα της αγοράς δεν επιβεβαιώνει το επιχείρημα των μερών ότι μεγάλες πολυεθνικές εταιρείες αγοράζουν υπηρεσίες διασυνοριακού ταχυδρομείου σε ευρωπαϊκή ή διεθνή βάση. Από την έρευνα της αγοράς προέκυψε ότι, εκτός από λίγες εταιρείες, το σύνηθες πρότυπο για την αγορά υπηρεσιών εξερχόμενου διασυνοριακού ταχυδρομείου παραμένει εθνικό ακόμα και όσον αφορά τις μεγάλες πολυεθνικές εταιρείες.

(59) Υπό το φως του ανωτέρω σκεπτικού, η Επιτροπή θεωρεί ότι το γεωγραφικό πεδίο της αγοράς είναι εθνικό.

2. ΕΞΕΡΧΟΜΕΝΗ ΔΙΑΣΥΝΟΡΙΑΚΗ ΑΠΟΣΤΟΛΗ ΔΕΜΑΤΩΝ

(60) Τα μέρη θεωρούν ότι το γεωγραφικό πεδίο για τα διεθνή δέματα είναι εθνικό. Τούτο συμβιβάζεται με τις προηγούμενες αποφάσεις της Επιτροπής. Τα αποτελέσματα της έρευνας της αγοράς δεν έδειξαν ότι είναι αναγκαίος διαφορετικός ορισμός της γεωγραφικής αγοράς.

(61) Δεν είναι αναγκαίο να οριοθετηθούν περαιτέρω οι σχετικές γεωγραφικές αγορές επειδή, σε όλους τους εναλλακτικούς ορισμούς των σχετικών γεωγραφικών αγορών που λαμβάνονται υπόψη, ο ανταγωνισμός δεν θα παρακωλυθεί σημαντικά στον ΕΟΧ ή σε σημαντικό τμήμα του.

Δ. ΑΝΤΙΚΤΥΠΟΣ ΤΗΣ ΣΥΓΚΕΝΤΡΩΣΗΣ

1. ΕΞΕΡΧΟΜΕΝΟ ΔΙΑΣΥΝΟΡΙΑΚΟ ΕΜΠΟΡΙΚΟ ΤΑΧΥΔΡΟΜΕΙΟ

(62) Το συνδυασμένο μερίδιο αγοράς των μερών για το εξερχόμενο διασυνοριακό εμπορικό ταχυδρομείο είναι κάτω του 15 % (σε πολλές χώρες είναι κατά πολύ κατώτερο), εξαιρουμένων των χωρών καταγωγής της TPO και της TPG, ήτοι του Ηνωμένου Βασιλείου και των Κάτω Χωρών. Κατά συνέπεια, μια πιο ουσιαστική εκτίμηση δικαιολογείται μόνον για τις δύο αυτές αγορές.

α) Ανταγωνισμός εντός των ομίλων

(63) Οι επιπτώσεις της συγκέντρωσης εξετάσθηκαν με βάση το άθροισμα των μεριδίων αγοράς της TPO και της TPG στο Ηνωμένο Βασίλειο και τις Κάτω Χώρες αντιστοίχως. Και στις δύο χώρες, μια από τις μητρικές εταιρείες της κοινής επιχείρησης θα συνεχίσει να δραστηριοποιείται στην ίδια αγορά με την κοινή επιχείρηση. Ακόμα και αν η κοινή επιχείρηση και η αντίστοιχη μητρική εταιρεία ανταγωνίζονται η μία την άλλη στις χώρες αυτές, τούτο θα θεωρηθεί ανταγωνισμός εντός του ομίλου και, υπό το φως των οικονομικών επιχειρημάτων που αναφέρονται ανωτέρω, όχι ανταγωνισμός στην αγορά.

(64) Στην κοινοποίησή τους τα μέρη δηλώνουν ότι ο ανταγωνισμός μεταξύ μητρικών και θυγατρικών εταιρειών θα πρέπει να ληφθεί υπόψη στην εκτίμηση της Επιτροπής και ότι, στην πραγματικότητα, δεν θα υπάρξουν διαρθρωτικές μεταβολές στην αγορά των μητρικών αγορών δεδομένου ότι η κοινή επιχείρηση, Delta, θα εξακολουθήσει να ανταγωνίζεται τις μητρικές της εταιρείες. Τα μέρη αναγνωρίζουν ότι τα κίνητρα για ανταγωνισμό ενδέχεται να είναι περιορισμένα όταν η θυγατρική ανήκει εξ ολοκλήρου στη μητρική εταιρεία. Ωστόσο, τα μέρη προβάλλουν το επιχείρημα ότι τα κίνητρα ανταγωνισμού για την Delta θα αυξηθούν ως αποτέλεσμα της μεταβολής της συμμετοχής στην TPG (από 100 % σε 51 %) εφόσον η TPG θα λάβει μερίδιο μόνον 51 % των επιχειρηματικών δραστηριοτήτων που μεταφέρονται στην Delta, αντί για το ποσοστό 100 % που θα λάμβανε αν η αποστολή του ταχυδρομείου γινόταν μέσω της TPG.

(65) Ωστόσο, κατά την άποψη της Επιτροπής, το γεγονός ότι η TPG διατηρεί τον έλεγχο, ακόμα και αν πρόκειται για κοινό έλεγχο, της TNT, αντικρούει τα επιχειρήματα αυτά. Το αν και σε ποιο βαθμό εταιρείες που ανήκουν στον ίδιο όμιλο ανταγωνίζονται η μία την άλλη εξαρτάται σε τελική ανάλυση από την πολιτική των εταιρειών και όχι από τις τάσεις της αγοράς. Επιπλέον, δεν υπάρχουν στοιχεία τα οποία να αποδεικνύουν την ύπαρξη εξαιρετικών περιστάσεων σαν αποτέλεσμα των οποίων ο ανταγωνισμός εντός των ομίλων να πρέπει να θεωρείται ισοδύναμος με τον ανταγωνισμό στην αγορά. Το γεγονός και μόνο ότι οι πελάτες μεταπηδούν από το ένα μέλος του ομίλου στο άλλο δεν αποτελεί αποδεικτικό στοιχείο.

β) Ηνωμένο Βασίλειο

αα) Θέση στην αγορά

1. Μερίδια αγοράς

(66) Ο πίνακας 1α αναφέρει τα μερίδια αγοράς για το εξερχόμενο διασυνοριακό εμπορικό ταχυδρομείο, στήλη (1) συμπεριλαμβανομένων των μηχανών γραμματοσήμανσης(12), στήλη (2) εξαιρουμένων των μηχανών γραμματοσήμανσης.

Πίνακας 1.α

Αγορά του Ηνωμένου Βασιλείου για το εξερχόμενο διασυνοριακό εμπορικό ταχυδρομείο, κατ' αξία 1999

>ΘΕΣΗ ΠΙΝΑΚΑ>

(67) Αν συμπεριληφθούν οι πελάτες που χρησιμοποιούν μηχανές γραμματοσήμανσης, τα μέρη θα έχουν συνδυασμένο μερίδιο αγοράς της τάξεως του [60-70]* %, και η αύξηση που θα οφειλόταν στη συγκέντρωση θα ήταν [5-10]* %. Δύο άλλοι φορείς έχουν μερίδιο αγοράς της τάξεως περίπου του [5-10]* %, η Deutsche Post και η Mercury, ενώ διάφοροι άλλοι φορείς (La Poste, Pharos και Swiss Post) έχουν μερίδια αγοράς έως [1-10]* %.

(68) Αν εξαιρεθούν οι πελάτες που χρησιμοποιούν μηχανές γραμματοσήμανσης, η σημαντικότερη διαφορά είναι ότι το αρχικό μερίδιο αγοράς της TPO είναι μικρότερο [40-50]* %. Η αύξηση που θα προέκυπτε από τη συγκέντρωση θα ήταν [5-10]* %, με αποτέλεσμα το συνδυασμένο μερίδιο αγοράς να ανέρχεται σε [40-50]* %. Το μερίδιο της TPO είναι μικρότερο αν εξαιρεθούν οι πελάτες που χρησιμοποιούν μηχανές γραμματοσήμανσης, επειδή όλα τα έσοδα από τα ταχυδρομικά αντικείμενα που αποστέλλονται μέσω των μηχανών γραμματοσήμανσης καταλογίζονται στην TPO.

2. Άλλοι ανταγωνιστές

(69) Ο αριθμός των φορέων που δραστηριοποιούνται στην αγορά δεν επηρεάζεται από την επιλογή του ορισμού της αγοράς. Είναι προφανές και στις δύο αγορές ότι επί του παρόντος υπάρχουν διάφοροι φορείς. Ορισμένοι είναι υπηρεσίες διεκπεραίωσης όπως η Mercury International και η Pharos· υπάρχουν τουλάχιστον πέντε ΔΤΦ τρίτων χωρών από τον ΕΟΧ(13), καθώς και ορισμένοι ΔΤΦ εκτός της Ευρώπης (π.χ. Philippine Post, Hong Kong Post και SPPL). Δύο άλλοι ανταγωνιστές έχουν υψηλότερα μερίδια από την TPG, η οποία επί του παρόντος αποτελεί τον τέταρτο κατά σειρά φορέα στην αγορά.

(70) Από την πλευρά των καταναλωτών, δεν φαίνεται να έχει σημασία αν ο προμηθευτής υπηρεσιών συνιστά υπηρεσία διεκπεραίωσης ή ΔΤΦ, εφόσον παρέχει ταχυδρομικές υπηρεσίες σταθερής ποιότητας οι οποίες είναι διαθέσιμες σε ανταγωνιστική τιμή. Παρ' όλα αυτά, η παρουσία ΔΤΦ τρίτων χωρών παρέχει το επιπλέον πλεονέκτημα του να προσφέρει στις υπηρεσίας διεκπεραίωσης εναλλακτικά σημεία πρόσβασης στο σύστημα της ΠΤΕ (βλέπε κατωτέρω).

3. Δυναμική της αγοράς

(71) Η TNT (η οποία στη συνέχεια αγοράσθηκε από την TPG) εισήλθε στην αγορά του Ηνωμένου Βασιλείου το 1986. Επιπλέον, δεδομένου ότι εισήλθε νωρίτερα στην αγορά και έχει μικρότερο μερίδιο αγοράς από διάφορους άλλους φορείς, τα μέρη διατείνονται ότι ο ρυθμός ανάπτυξης της TNT είναι από τους βραδύτερους στο Ηνωμένο Βασίλειο.

(72) Οι ακόλουθοι ΔΤΦ τρίτων χωρών έχουν εισχωρήσει στην αγορά του Ηνωμένου Βασιλείου κατά την τελευταία πενταετία: η Deutsche Post άνοιξε γραφείο πωλήσεων στην περιοχή Midlands προς τα τέλη του 1998 αλλά πραγματοποιούσε πωλήσεις εξ αποστάσεως κατά το προηγούμενο έτος. Το 2000, η Deutsche Post αγόρασε την βρετανική υπηρεσία διεκπεραίωσης Ηerald και, ως εκ τούτου, αναπτύχθηκε ταχέως. Η La Poste ασκεί επίσης δραστηριότητες στο Ηνωμένο Βασίλειο κατά τα τελευταία τέσσερα-πέντε έτη. Η Swiss Post είναι παρούσα στο Ηνωμένο Βασίλειο την τελευταία τριετία. Η Belgian Mailhouse, πρώην Νοrdic Mail, η οποία αποτελεί κοινή επιχείρηση μεταξύ των ΔΤΦ της Δανίας και της Σουηδίας, ασκεί δραστηριότητες στο Ηνωμένο Βασίλειο κατά τα τελευταία τρία ή τέσσερα έτη, ενώ η Philippines Post άρχισε δραστηριότητες στη χώρα αυτή εδώ και έξι μήνες.

(73) Εξάλλου, η έρευνα αγοράς έδειξε ότι πολλοί από τους ΔΤΦ που δραστηριοποιούνται σήμερα στο Ηνωμένο Βασίλειο είχαν σαφείς προθέσεις να αναπτύξουν τις δραστηριότητές τους στο Ηνωμένο Βασίλειο κατά τα επόμενα τρία έτη. Άλλοι είχαν εκφράσει την πρόθεσή τους να εισχωρήσουν στην αγορά αυτή κατά την ίδια περίοδο.

ββ) Εμπόδια στην είσοδο

(74) Από τις πληροφορίες που διαθέτει η Επιτροπή προκύπτει ότι τα εμπόδια στην είσοδο στο Ηνωμένο Βασίλειο είναι σχετικά περιορισμένα.

1. Ρόλος των υπηρεσιών διεκπεραίωσης

(75) Η αγορά του Ηνωμένου Βασιλείου χαρακτηρίζεται από μεγάλο αριθμό υπηρεσιών διεκπεραίωσης. Οι υπηρεσίες αυτές είναι παρούσες στο Ηνωμένο Βασίλειο εδώ και περισσότερα από 25 έτη και η ύπαρξή τους οφείλεται στην απόφαση της TPO να ενθαρρύνει την ανάπτυξη των ενδιάμεσων φορέων, όπως οι υπηρεσίες διεκπεραίωσης, με το να προσφέρει σημαντικές εκπτώσεις ανάλογα με τον όγκο των συναλλαγών. Η επίπτωση του μεγάλου αριθμού υπηρεσιών διεκπεραίωσης στην αγορά είναι διττή.

(76) Οι υπηρεσίες διεκπεραίωσης ανταγωνίζονται τους ΔΤΦ για τους τελικούς πελάτες, παρέχοντας στους τελευταίους μεγάλη επιλογή προμηθευτών υπηρεσιών. Αυτό φαίνεται από τα μερίδια αγοράς των υπηρεσιών διεκπεραίωσης όπως αναφέρεται ανωτέρω.

(77) Η δεύτερη επίπτωση είναι το γεγονός ότι η παρουσία των υπηρεσιών διεκπεραίωσης διευκολύνει την είσοδο για δυνητικούς ενδιαφερόμενους, δεδομένου ότι η πρόσβαση σε μια υπηρεσία διεκπεραίωσης παρέχει πρόσβαση στο ταχυδρομείο πολλών εμπορικών πελατών. Η πρόσφατη αγορά της Ηerald International (μεταξύ των πέντε πρώτων υπηρεσιών διεκπεραίωσης του Ηνωμένου Βασιλείου) από την Deutsche Post δείχνει ότι οι μεμονωμένες υπηρεσίες διεκπεραίωσης στο Ηνωμένο Βασίλειο παρέχουν στους ΔΤΦ τρίτων χωρών ένα σχετικά εύκολο τρόπο εισόδου στην αγορά μέσω της αγοράς. Κατά συνέπεια, η ύπαρξη πολλών υπηρεσιών διεκπεραίωσης στη βρετανική αγορά μειώνει σε μεγάλο βαθμό τα εμπόδια στην είσοδο που έχουν να αντιμετωπίσουν οι ΔΤΦ τρίτων χωρών.

(78) Οι υπηρεσίες διεκπεραίωσης στο Ηνωμένο Βασίλειο έχουν εκφράσει ανησυχία σχετικά με τις επιπτώσεις της πράξης. Η έρευνα αγοράς έδειξε ότι ένας σοβαρός λόγος ανησυχίας είναι η ανάπτυξη των εγκαταστάσεων στο Langley εκ μέρους της TPO. Πρόκειται για ένα κέντρο επεξεργασίας/διανομής το οποίο θα αρχίσει να λειτουργεί το 2002. Ωστόσο, δεδομένου ότι η εγκατάσταση στο Langley δεν θα συμμετάσχει στην κοινή επιχείρηση η ανάπτυξή της δεν έχει σχέση με την παρούσα συναλλαγή και, κατά συνέπεια, δεν αποτελεί σχετικό παράγοντα για την εκτίμηση των κοινών επιχειρήσεων. Οι άλλες ανησυχίες που εκφράσθηκαν εξετάζονται στην εκτίμηση που ακολουθεί.

2. Λονδίνο Ηeathrow

(79) Η αγορά του Ηνωμένου Βασιλείου είναι ελκυστική για τους ΔΤΦ τρίτων χωρών. Το αεροδρόμιο Ηeathrow του Λονδίνου είναι το μεγαλύτερο αεροδρόμιο της Ευρώπης και προσφέρει πολύ καλές διασυνδέσεις με ευρωπαϊκές πόλεις και άλλους προορισμούς σε ολόκληρο τον κόσμο. Ένας ευρωπαϊκός ΔΤΦ μπορεί εύκολα να μεταφέρει ταχυδρομικά αντικείμενα του Ηνωμένου Βασιλείου από το Ηeathrow κατευθείαν στο γραφείο ανταλλαγής ("ΓΑ") στην χώρα του, όπου πραγματοποιείται η διαλογή με σκοπό είτε τη διανομή στη χώρα του ΔΤΦ είτε τη διεκπεραίωση μαζί με τα εγχώρια ταχυδρομικά αντικείμενα για εξερχόμενη διασυνοριακή διανομή.

(80) Επιπλέον, και εφόσον μπορεί να επιτευχθεί επαρκής όγκος συναλλαγών, ένας ΔΤΦ τρίτης χώρας μπορεί να αυξήσει την αποτελεσματικότητα με την οποία διεκπεραιώνει το εξερχόμενο διασυνοριακό ταχυδρομείο από το Ηνωμένο Βασίλειο με το να ανοίξει ένα ΓΑ κοντά στο Ηeathrow. Η βελτίωση της αποτελεσματικότητας μπορεί, συνεπώς, να βελτιώσει την ανταγωνιστική του ικανότητα. Στο Ηνωμένο Βασίλειο, πολλοί ευρωπαϊκοί και μη ΔΤΦ διαθέτουν ΓΑ κοντά στο Ηeathrow στα οποία επεξεργάζονται το εξερχόμενο διασυνοριακό εμπορικό ταχυδρομείο σύμφωνα με τους κανόνες της ΠΤΕ.

(81) Από την έρευνα αγοράς προέκυψε επίσης ότι ορισμένοι ταχυδρομικοί φορείς οι οποίοι δεν διαθέτουν επί του παρόντος ΓΑ στο Ηνωμένο Βασίλειο έχουν την πρόθεση να το πράξουν εντός των επομένων τριών ετών.

(82) Τέλος, [μεγάλο μέρος] του εξερχόμενου διασυνοριακού εμπορικού ταχυδρομείου του Ηνωμένου Βασιλείου προέρχεται από το Λονδίνο, που αποτελεί ένα από τα μεγαλύτερα επιχειρηματικά κέντρα στην Ευρώπη. Το γεγονός αυτό διευκολύνει ακόμα περισσότερο την πρόσβαση στην αγορά του Ηνωμένου Βασιλείου για τους ΔΤΦ τρίτων χωρών. Οι ΔΤΦ τρίτων χωρών μπορούν, πράγματι, να φθάσουν επαρκή όγκο συναλλαγών ώστε να ανοίξουν ΓΑ κοντά στο Ηeathrow, χωρίς να πρέπει να οργανώσουν εθνικό δίκτυο πωλήσεων.

3. Η αγγλική γλώσσα

(83) Η σημασία που έχει διεθνώς η αγγλική γλώσσα δημιουργεί σημαντική ζήτηση διασυνοριακών ταχυδρομικών υπηρεσιών για τους εκδότες που βρίσκονται στο Ηνωμένο Βασίλειο. Αυτός είναι ένα ακόμη παράγων που προσελκύει τους ενδιαφερόμενους να αποκτήσουν πρόσβαση στο Ηνωμένο Βασίλειο.

γγ) Κάθετες σχέσεις

(84) Η Επιτροπή έλαβε γνώση του ισχυρισμού ότι η TPO θα μπορεί να προσφέρει καλύτερους όρους στην Delta σε σχέση με αυτούς που προσφέρει η ΤΡΟ στους άλλους φορείς στην αγορά. Σύμφωνα με τις πληροφορίες που διαθέτει η Επιτροπή είναι μάλλον απίθανο να μπορεί ο σχετικός ΔΤΦ, ήτοι η TPO, να κάνει διάκριση υπέρ της Delta σε βάρος των άλλων ανταγωνιστών.

1. Ικανότητα πραγματοποίησης διακρίσεων

(85) Η TPO έχει επί του παρόντος ισχυρή θέση ως σημείο εισόδου στο σύστημα της ΠΤΕ όπως φαίνεται από το γεγονός ότι οι υπηρεσίες διεκπεραίωσης στο Ηνωμένο Βασίλειο χρησιμοποιούν την TPO για τη διανομή [μεγάλου μέρους] των ταχυδρομικών τους αντικειμένων. Το υπόλοιπο [μικρό μέρος] των ταχυδρομικών αντικειμένων διοχετεύεται στο σύστημα μέσω των ΔΤΦ τρίτων χωρών, είτε στο Ηνωμένο Βασίλειο είτε αλλού, μέσω εναλλακτικών δικτύων διανομής ή με άμεση διοχέτευση στον τοπικό ΔΤΦ της χώρας των παραληπτών.

(86) Το μεγάλο ποσοστό εξερχόμενου διασυνοριακού ταχυδρομείου που διεκπεραιώνεται μέσω της TPO αντικατοπτρίζει ένα από τα βασικά προβλήματα που υπέδειξε η έρευνα της αγοράς. Το σημείο διοχέτευσης θεωρείται πολύ περιορισμένο και το γεγονός ότι ελέγχεται από την TPO συνεπάγεται ότι η τελευταία μπορεί να ελέγχει σημαντικό τμήμα των δαπανών των υπηρεσιών διεκπεραίωσης και, ως εκ τούτου, την ανταγωνιστική τους ικανότητα. Ειδικότερα, οι υπηρεσίες διεκπεραίωσης φοβούνται ότι σαν άμεσο αποτέλεσμα της συγκέντρωσης η TPO θα διαθέτει περισσότερα κίνητρα να προσφέρει στην ίδια (συμπεριλαμβανομένης της Delta) καλύτερους όρους από αυτούς που προσφέρει στις υπηρεσίες διεκπεραίωσης.

(87) Όπως περιγράφεται ανωτέρω, υπάρχουν πολλές διαφορετικές διαδρομές που μπορεί να ακολουθήσει το εξερχόμενο διασυνοριακό ταχυδρομείο κατά τη μεταφορά του από τον αποστολέα στον παραλήπτη, οι περισσότερες των οποίων διέρχονται από τα δίκτυα ΠΤΕ/Reims. Η έρευνα αγοράς έδειξε ότι οι υπηρεσίες διεκπεραίωσης διαθέτουν βιώσιμες εναλλακτικές λύσεις πέραν της TPO για την αποστολή των ταχυδρομικών τους αντικειμένων εκτός του Ηνωμένου Βασιλείου. Ορισμένες υπηρεσίες διεκπεραίωσης του Ηνωμένου Βασιλείου ήδη χρησιμοποιούν για τη διεκπεραίωση μεγάλου μέρους του εξερχόμενου διασυνοριακού εμπορικού ταχυδρομείου τους ΔΤΦ τρίτων χωρών προκειμένου να διοχετεύσουν τα ταχυδρομικά τους αντικείμενα στο σύστημα ΠΤΕ.

(88) Στην κοινή απάντησή τους στην κοινοποίηση αιτιάσεων, τα μέρη αναφέρθηκαν σε μια "έκθεση των διεθνών υπηρεσιών διεκπεραίωσης του Ηνωμένου Βασιλείου" του Φεβρουαρίου - Μαΐου 2000(14) και με αυτόν τον τρόπο έδειξαν ότι οι υπηρεσίες διεκπεραίωσης στο Ηνωμένο Βασίλειο, πέραν της TPO, χρησιμοποιούν διαφόρους ΔΤΦ τρίτων χωρών, όπως οι Deutsche Post, La Poste, Swiss Post, USPS, Mail Africa, τα ιταλικά ταχυδρομεία, τα ισπανικά ταχυδρομεία, La Poste/De Post (Βέλγιο), Post Denmark, Hong Kong Post και τα ινδικά ταχυδρομεία. Η έκθεση αναφέρει επίσης ότι οι υπηρεσίες που παρέχουν οι ΔΤΦ τρίτων χωρών στο Ηνωμένο Βασίλειο συχνά θεωρούνται από τις υπηρεσίες διεκπεραίωσης ανώτερης ποιότητας, πιο ευέλικτες και φθηνότερες από αυτές που προσφέρει η TPO.

(89) Εξάλλου, η έρευνα αγοράς επιβεβαίωσε ότι οι υπηρεσίες διεκπεραίωσης μπορούν να μεταβιβάσουν το 5-10 % των επιχειρηματικών τους δραστηριοτήτων σε εναλλακτικούς ΔΤΦ εντός εβδομάδων αν είναι απαραίτητο. Κατά συνέπεια, η Επιτροπή θεωρεί ότι οι υπηρεσίες διεκπεραίωσης μπορούν να αποσύρουν αρκετά μεγάλο ποσοστό των ταχυδρομικών τους δραστηριοτήτων ώστε να μην υπάρχει κίνητρο για την TPO να κάνει διακρίσεις εις βάρους τους.

(90) Οι υπηρεσίες διεκπεραίωσης έχουν τη δυνατότητα να αντιδρούν, γεγονός που ενισχύεται από τον υψηλό βαθμό διαφάνειας που χαρακτηρίζει την αγορά του Ηνωμένου Βασιλείου στην οποία δραστηριοποιούνται οι εν λόγω υπηρεσίες. Οι τιμές που οι υπηρεσίες διεκπεραίωσης καταβάλλουν στην TPO αναφέρονται στη συμφωνία "Duet" και καθορίζονται σε ορισμένο επίπεδο, ανάλογα με το ποσοστό των εκπτώσεων που πέτυχε η υπηρεσία διεκπεραίωσης (ελάχιστο 6 %, μέγιστο 10,5 %). Αν η TPO ευνοούσε μία υπηρεσία διεκπεραίωσης εις βάρος μιας άλλης, τούτο θα γινόταν αμέσως εμφανές στους άλλους φορείς της αγοράς.

(91) Τα μέρη δήλωσαν ρητά ότι οι όροι και οι προϋποθέσεις βάσει των οποίων η Delta θα έχει πρόσβαση στη TPO θα είναι οι τυποποιημένοι όροι και προϋποθέσεις που αναφέρονται στην συμφωνία Duet και θα ισχύει το τυποποιημένο τιμολόγιο. Δεν θα συναφθεί χωριστή συμφωνία μεταξύ της Delta και της TPO.

(92) Από την έρευνα αγοράς προέκυψε, εξάλλου, ότι είναι γνωστό στην αγορά ποια εταιρεία έχασε πελάτη επειδή άλλαξε προμηθευτή.

2. Ο ρόλος του γραφείου ανταλλαγής της SPPL στο Λονδίνο

(93) Οι αναπτυσσόμενες χώρες (όπως ορίζονται στη σύμβαση ΠΤΕ) έχουν πρόσβαση σε χαμηλότερα καταληκτικά τέλη βάσει των κανόνων της ΠΤΕ σε σχέση με τις βιομηχανικές χώρες. Η SPPL - η Σιγκαπούρη θεωρείται αναπτυσσόμενη χώρα βάσει της σύμβασης ΠΤΕ - διαθέτει ΓΑ στο Ηνωμένο Βασίλειο και θα μπορούσε, συνεπώς, να παρέχει μια φθηνή διαδρομή στην Delta.

(94) [Περιγραφή της χρήσης του ΓΑ στο Λονδίνο εκ μέρους της SPPL]*. [περιγραφή του επιχειρηματικού σκοπού της SPPL στο Λονδίνο]*.

(95) Εξάλλου, όπως ανέφεραν τα μέρη στην κοινοποίηση των αιτιάσεων, η σύμβαση ΠΤΕ περιλαμβάνει μηχανισμούς προστασίας οι οποίοι περιορίζουν τη δυνατότητα κατάχρησης του συστήματος καταληκτικών τελών (άρθρα 43 και 48 έως 51 της σύμβασης ΠΤΕ). Η σύμβαση προβλέπει όριο για το μέσο αριθμό ταχυδρομικών αντικειμένων που αποστέλλονται από αναπτυσσόμενες χώρες και όριο για το ετήσιο βάρος των ταχυδρομικών αντικειμένων που παραλαμβάνεται από αναπτυσσόμενες χώρες. Αν ο ΔΤΦ μιας αναπτυσσόμενης χώρας υπερβεί ένα από τα δύο αυτά όρια, ο ΔΤΦ της βιομηχανικής χώρας παραλαβής μπορεί να αυξήσει τα καταληκτικά τέλη. Κατά συνέπεια, η Delta δεν θα μπορεί να εκμεταλλευτεί την ευκαιρία αυτή δεδομένου ότι εφαρμόζεται ένα σύστημα διπλού ορίου.

(96) Τέλος, υπάρχουν και άλλοι μη ευρωπαϊκοί ΔΤΦ (για παράδειγμα η Philippines Post), οι οποίοι διαθέτουν ΓΑ στο Ηνωμένο Βασίλειο, όπου χειρίζονται και επεξεργάζονται το εξερχόμενο διασυνοριακό εμπορικό ταχυδρομείο σύμφωνα με τους κανόνες της ΠΤΕ. Τα εν λόγω ΓΑ θα παρέχουν στους ανταγωνιστές της Delta τη δυνατότητα να έχουν πρόσβαση σε χαμηλότερα καταληκτικά τέλη, εμποδίζοντας έτσι την Delta να επωφεληθεί, μέσω της προτιμησιακής πρόσβασής της στο ΓΑ της SPPL στο Ηνωμένο Βασίλειο, από τη μείωση του οριακού κόστους, πράγμα που θα αυξήσει περαιτέρω το ανταγωνιστικό της πλεονέκτημα έναντι των ανταγωνιστών της.

3. Ο ρόλος του ρυθμιστή

(97) Όσον αφορά το μελλοντικό ρυθμιστικό καθεστώς που θα εφαρμοσθεί στο Ηνωμένο Βασίλειο, ο ρυθμιστής, Postcomm, προβαίνει επί του παρόντος σε δημόσιες διαβουλεύσεις σχετικά με ευρύ φάσμα ζητημάτων, συμπεριλαμβανομένης της προώθησης του ανταγωνισμού στον τομέα των ταχυδρομικών υπηρεσιών. Οι όροι της άδειας με την οποία θα ασκεί δραστηριότητες η TPO (το νέο όνομα της οποίας θα είναι Consignia Ltd) βρίσκονται επίσης υπό εξέταση. Το σχέδιο άδειας δεν έχει ακόμα ολοκληρωθεί αλλά περιέχει ρήτρα η οποία προβλέπει ότι ο κάτοχος της άδειας δεν πραγματοποιεί αθέμιτες διακρίσεις μεταξύ των προσώπων που έχουν πρόσβαση στις ταχυδρομικές του εγκαταστάσεις και δεν δείχνει προτίμηση για κανένα από τα πρόσωπα αυτά.

(98) Αν και η ύπαρξη της τομεακής αυτής ρύθμισης δεν αποτελεί, από μόνη της, λόγο για να επιτραπεί μια συγκέντρωση η οποία θα ενίσχυε τη θέση ενός ήδη ισχυρού φορέα, συνιστά ένα περαιτέρω μέσο ελέγχου και αντιστάθμισης της μελλοντικής ικανότητας της TPO να προβαίνει σε διακρίσεις.

δδ) Ηνωμένο Βασίλειο - Περίληψη

(99) Από τα επιχειρήματα που αναφέρονται ανωτέρω μπορεί να συναχθεί ότι η συγκέντρωση δεν θα οδηγήσει στη δημιουργία ή την ενίσχυση δεσπόζουσας θέσης η οποία θα μπορούσε να παρακωλύσει σημαντικά τον ανταγωνισμό στην αγορά εξερχόμενου διασυνοριακού εμπορικού ταχυδρομείου στο Ηνωμένο Βασίλειο.

γ) Κάτω Χώρες

(100) Η TPG κατέχει δεσπόζουσα θέση στην αγορά εξερχόμενου διασυνοριακού εμπορικού ταχυδρομείου στις Κάτω Χώρες. Η υπό εξέταση πράξη θα ενίσχυε τη δεσπόζουσα αυτή θέση. Τα ακόλουθα επιχειρήματα ισχύουν στην περίπτωση αυτή:

αα) Θέση στην αγορά

(101) Ο πίνακας 1.β αναφέρει τη διάρθρωση της αγοράς εξερχόμενου διασυνοριακού εμπορικού ταχυδρομείου στις Κάτω Χώρες, στήλη (1) συμπεριλαμβανομένων των μηχανών γραμματοσήμανσης, στήλη (2) εξαιρουμένων των μηχανών γραμματοσήμανσης. Κατά τον υπολογισμό των μεριδίων αγοράς, τα στοιχεία που παρείχαν τα μέρη προσαρμόσθηκαν προκειμένου να ληφθούν υπόψη πληροφορίες που ελήφθησαν από την Deutsche Post.

Πίνακας 1.β

Αγορά εξερχόμενου διασυνοριακού εμπορικού ταχυδρομείου στις Κάτω Χώρες, κατ' αξία 1999

>ΘΕΣΗ ΠΙΝΑΚΑ>

Προσαρμόσθηκε προκειμένου να αφαιρεθεί η εκτίμηση εκ μέρους των μερών του κύκλου εργασιών της Deutsche Post ο οποίος συνδεόταν με σύμβαση που είχε εσφαλμένα χαρακτηρισθεί ως εξερχόμενου διασυνοριακού ταχυδρομείου από τις Κάτω Χώρες.

(102) Αν συμπεριληφθούν οι πελάτες που χρησιμοποιούν μηχανές γραμματοσήμανσης, το μερίδιο αγοράς της TPG στις Κάτω Χώρες ανερχόταν σε [70-80]* % το 1999, εκ των οποίων [5-10]* ποσοστιαίες μονάδες αντιστοιχούσαν στην ΤΝΤ. Η προσθήκη του μεριδίου αγοράς της TPO ύψους [10-20]* %, θα οδηγούσε, μετά τη συγκέντρωση, σε μερίδιο αγοράς της τάξεως του [80-90]* %.

(103) Αν εξαιρεθούν οι πελάτες που χρησιμοποιούν μηχανές γραμματοσήμανσης, το μερίδιο αγοράς της TPG στις Κάτω Χώρες ανερχόταν σε [50-60]* % το 1999, εκ των οποίων [10-20]* ποσοστιαίες μονάδες αντιστοιχούσαν στην ΤΝΤ. Η προσθήκη του μεριδίου αγοράς της TPO ύψους [20-30]* %, θα οδηγούσε, μετά τη συγκέντρωση, σε μερίδιο αγοράς της τάξεως του [70-80]* %.

(104) Οι εταιρείες Deutsche Post, Belgian Mailhouse, La Poste (Γαλλία) και Swiss Post ασκούν όλες δραστηριότητες στις Κάτω Χώρες Οι άλλοι φορείς στην αγορά, όπως οι Overseas Courier Service, Mercury και Dumaco, αποτελούν υπηρεσίες διεκπεραίωσης. Όσον αφορά τους τελευταίους αυτούς φορείς, ο πίνακας 1.β δείχνει καθαρά ότι, ανεξάρτητα από το αν συμπεριλαμβάνονται ή όχι οι πελάτες που χρησιμοποιούν μηχανές γραμματοσήμανσης, οι εν λόγω φορείς είναι όλοι σχετικά μικροί και δεν έχουν κατορθώσει να αποκτήσουν σημαντικά μερίδια αγοράς.

(105) Είναι επίσης προφανές ότι κανένας από τους άλλους ΔΤΦ εκτός της Deutsche Post δεν έχει αποκτήσει μερίδιο αγοράς μεγαλύτερο του [1-5]* %. Κατά συνέπεια, η ανταγωνιστική πίεση που δημιουργούν οι άλλοι φορείς είναι σχετικά μικρή. Οι υπόλοιποι ευρωπαϊκοί ΔΤΦ δεν έχουν σημαντική παρουσία στο εξωτερικό και δεν φαίνεται να έχουν πρόθεση να διεισδύσουν στην ολλανδική αγορά κατά την επόμενη τριετία.

(106) Όσον αφορά την Deutsche Post, τα μέρη προβάλλουν το επιχείρημα ότι οι δραστηριότητές της στις Κάτω Χώρες είναι ανάλογες με αυτές της TPO και ότι βρίσκεται σε ιδιαίτερα καλή θέση για να προσελκύει πελάτες από τον τομέα του άμεσου ταχυδρομείου και τον εκδοτικό τομέα οι οποίοι αποστέλλουν μεγάλο όγκο ταχυδρομικών αντικειμένων στη Γερμανία. Ωστόσο, υπό το φως της υπάρχουσας διαφοράς μεταξύ των θέσεων στην αγορά, είναι μάλλον απίθανο ότι η παρουσία της Deutsche Post θα περιορίσει τις συνδυασμένες δραστηριότητες της οντότητας TPG/TPO.

(107) Κατά συνέπεια, η βασική επίπτωση της συγκέντρωσης στις Κάτω Χώρες θα είναι η εξάλειψη του ανταγωνισμού μεταξύ του δεσπόζοντος φορέα, TPG, και της εταιρείας που εισήλθε και είχε τη μεγαλύτερη επιτυχία στην ολλανδική αγορά.

ββ) Θέση της TPO στην αγορά των Κάτω Χωρών

(108) Όπως φαίνεται στον πίνακα, το εκτιμώμενο μερίδιο αγοράς της TPO ανέρχεται σε [10-20]* % όταν συμπεριλαμβάνονται οι πελάτες που χρησιμοποιούν μηχανές γραμματοσήμανσης, το οποίο αυξάνεται σε [20-30]* % όταν εξαιρούνται. Κατά συνέπεια, η TPO ήταν η εταιρεία που διείσδυσε και σημείωσε τη μεγαλύτερη επιτυχία στην ολλανδική αγορά.

(109) Τα μέρη ισχυρίσθηκαν ότι η TPO έχει μικρότερο ρόλο στην ολλανδική αγορά από ό,τι προκύπτει από τα μερίδια αγοράς της εφόσον περισσότερο από [μεγάλο μέρος] των ταχυδρομικών αντικειμένων που λαμβάνει από τις Κάτω Χώρες προορίζεται για το Ηνωμένο Βασίλειο. Κατά συνέπεια, τα μέρη προβάλλουν το επιχείρημα ότι η TPO ανταγωνίζεται στις Κάτω Χώρες μάλλον ως περιθωριακός φορέας και όχι ως προμηθευτής εξερχόμενων ταχυδρομικών υπηρεσιών ανεξαρτήτως προορισμού.

(110) Για τους σκοπούς της παρούσας απόφασης, ο προορισμός του ταχυδρομείου δεν αποτελεί σχετικό παράγοντα για τον προσδιορισμό του βαθμού ανταγωνισμού που παρέχει η TPO, ή οποιοσδήποτε άλλος φορέας. Πράγματι, το γεγονός ότι σχεδόν [μικρό τμήμα] των ταχυδρομικών αντικειμένων που χειρίζεται η TPO δεν προορίζεται για το Ηνωμένο Βασίλειο αποτελεί σαφή ένδειξη ότι η TPO παρέχει ευρύτερη υπηρεσία και ευρύτερο ανταγωνισμό.

(111) Δεύτερον, η μεγάλη ποσότητα ταχυδρομικών αντικειμένων που μεταφέρονται μέσω του δικτύου της TPO από τις Κάτω Χώρες στο Ηνωμένο Βασίλειο (περίπου [μεγάλο μέρος] του προερχόμενου από τις Κάτω Χώρες ταχυδρομείου που χειρίζεται η TPO προορίζεται για ή διέρχεται από το Ηνωμένο Βασίλειο) σημαίνει ότι η TPO θα μπορούσε να πραγματοποιήσει οικονομίες κλίμακας στη διαδρομή αυτή και να χαμηλώσει σημαντικά το κόστος των ταχυδρομικών αποστολών ΑBB και ΑBC μέσω του Ηνωμένου Βασιλείου, με άλλα λόγια των ταχυδρομικών αντικειμένων που η TPO μεταφέρει στο Ηνωμένο Βασίλειο και στη συνέχεια αποστέλλει σε άλλες χώρες. Η Delta θα μπορούσε επίσης να επωφεληθεί από το χαμηλότερο αυτό κόστος και να αποκτήσει ανταγωνιστικό πλεονέκτημα έναντι των υπολοίπων υπηρεσιών διεκπεραίωσης και των ΔΤΦ τρίτων χωρών.

(112) Η TPO, η οποία είναι ο πιο σημαντικός ανταγωνιστής της TPG, που αποτελεί τον επίσημο ΔΤΦ, θα εξέλειπε ως ανταγωνιστής ως αποτέλεσμα της συγκέντρωσης. Ως εκ τούτου, η Delta (TPG/TPO) και η Deutsche Post θα αποτελούσαν τους μόνου δύο φορείς οι οποίοι θα διέθεταν το δίκτυο και τους πόρους που είναι αναγκαίοι για να ανταγωνίζονται στην ολλανδική αγορά εξερχόμενου διασυνοριακού εμπορικού ταχυδρομείου. Ωστόσο, υπό το φως της υπάρχουσας διαφοράς μεταξύ των θέσεων στην αγορά, είναι μάλλον απίθανο ότι η παρουσία της Deutsche Post θα περιορίσει τις συνδυασμένες δραστηριότητες της οντότητας TPG/TPO.

γγ) Εμπόδια στην είσοδο

(113) Τα εμπόδια στην είσοδο στην ολλανδική αγορά είναι αρκετά. Αν και η είσοδος δεν απαιτεί επένδυση σημαντικών κεφαλαίων, προκειμένου μια επιχείρηση να καταστεί βιώσιμος ανταγωνιστής πρέπει να έχει άμεση πρόσβαση σε όγκο συναλλαγών.

(114) Ο όγκος συναλλαγών αποτελεί σημαντικό παράγοντα για τη λειτουργία μιας υπηρεσίας εξερχόμενου διασυνοριακού ταχυδρομείου. Η απόδοση του ταχυδρομικού δικτύου, τόσο σε εθνικό όσο και σε ευρωπαϊκό επίπεδο, εξαρτάται σε μεγάλο βαθμό από τον όγκο των συναλλαγών που είναι σε θέση να αναλάβει ο φορέας. Αυτό ισχύει για κάθε στάδιο της διαδικασίας, δηλαδή συλλογή, μεταφορά και παράδοση. Εφόσον υπάρχει δίκτυο, κάθε επιπλέον ταχυδρομικό αντικείμενο που μεταφέρεται μέσω του δικτύου επιφέρει έσοδα παρά έξοδα. Τούτο οφείλεται στο γεγονός ότι, εφόσον οι δαπάνες επένδυσης στο δίκτυο έχουν ήδη πραγματοποιηθεί, το οριακό κόστος της μεταφοράς θα διαφέρει ελάχιστα είτε πρόκειται, για παράδειγμα, για 100000 ή για 200000 ταχυδρομικά αντικείμενα.

(115) Οι πελάτες και, κατ' επέκταση, ο όγκος των συναλλαγών πρέπει να αποκτηθούν, είτε προσφέροντας καλύτερο συνδυασμό κόστους/υπηρεσιών, είτε μέσω της εξαγοράς των υφιστάμενων φορέων στην αγορά. Για να πράξει αυτό, η εισερχόμενη εταιρεία πρέπει να έχει πρόσβαση σε πόρους και σε ένα καθιερωμένο δίκτυο διανομής, το οποίο να της επιτρέπει να προσελκύει πελάτες με πιο συμφέρουσες προσφορές. Μια εναλλακτική λύση για τη νεοεισερχόμενη εταιρεία είναι να αγοράσει μερίδια αγοράς εξαγοράζοντας τους υφιστάμενους φορείς.

(116) Λόγω του μικρού αριθμού υπηρεσιών διεκπεραίωσης και των μικρών μεριδίων αγοράς τους, οι υπηρεσίες διεκπεραίωσης δεν διευκολύνουν την είσοδο δυνητικών φορέων στην ολλανδική αγορά. Λόγω της έλλειψης υπηρεσιών διεκπεραίωσης στην ολλανδική αγορά, ο μόνος τρόπος εισόδου είναι η απόκτηση όσο το δυνατόν περισσότερων πελατών. Τούτο επιβραδύνει σημαντικά τη διαδικασία εισόδου, πράγμα που με τη σειρά του επηρεάζει αρνητικά τη βιωσιμότητα της εισόδου λόγω της έλλειψης όγκου συναλλαγών. Επιπλέον, η σχετικά αδύνατη θέση της υπηρεσίας διεκπεραίωσης σημαίνει ότι είναι πιο δύσκολο για τους εμπορικούς πελάτες να μετατοπίσουν τις δραστηριότητές τους από την TPG σε άλλους προμηθευτές υπηρεσιών εξερχόμενου διασυνοριακού ταχυδρομείου.

δδ) Μέγεθος της ολλανδικής αγοράς

(117) Αν και η ολλανδική αγορά είναι η πέμπτη κατά σειρά αγορά στη Ευρώπη, εξακολουθεί να είναι σχετικά μικρή. Ανεξάρτητα από τα ακριβή όρια της σχετική αγοράς προϊόντων, η ολλανδική αγορά αντιστοιχεί περίπου στο ένα τέταρτο της αγοράς του Ηνωμένου Βασιλείου. Επιπλέον, δεν διαθέτει τα γεωγραφικά πλεονεκτήματα ενός καλά τοποθετημένου αεροδρομίου το οποίο έχει απευθείας διασυνδέσεις με τα περισσότερα μέρη του κόσμου και που θα μπορούσε να συγκριθεί με τα προαναφερθέντα πλεονεκτήματα του αεροδρομίου Ηeathrow του Λονδίνου.

(118) Κατά συνέπεια, είναι περιορισμένα τα κίνητρα για τους πιθανούς ενδιαφερόμενους να προσπαθήσουν να τοποθετηθούν στις Κάτω Χώρες ώστε να μπορούν να ανταγωνίζονται σε μια μελλοντική ελεύθερη αγορά της οποίας το γεωγραφικό πεδίο θα είναι πολύ ευρύτερο από το σημερινό. Κατά συνέπεια, είναι μάλλον απίθανο η ενίσχυση της θέσης της TPG στις Κάτω Χώρες, που θα προκύψει ως αποτέλεσμα της παρούσας πράξης, να μεταβληθεί μελλοντικά λόγω της δυναμικής που ενυπάρχει στην αγορά.

εε) Διάκριση σε βάρος άλλων και υπέρ της Delta και της ΝewCo

(119) [Χαρακτηρισμός των συμβατικών διατάξεων στις συμβάσεις της TPG με την TNT και τις υπηρεσίες διεκπεραίωσης]*.

(120) Από τις πληροφορίες που διαθέτει η Επιτροπή δεν ήταν δυνατόν να εξακριβωθεί αν οι όροι που εφαρμόζονται στην TNT δικαιολογούνται πλήρως από το κόστος. Ωστόσο, είναι προφανές ότι -αντίθετα από ό,τι συμβαίνει στο Ηνωμένο Βασίλειο- οι όροι και οι προϋποθέσεις που συνδέουν τις υπηρεσίες διεκπεραίωσης με την TPG στις Κάτω Χώρες δεν περιλαμβάνονται σε ανοιχτή σύμβαση όπως η σύμβαση Duet. Κατά συνέπεια, η αγορά δεν χαρακτηρίζεται από την ίδια διαφάνεια με αυτήν που παρατηρείται στην αγορά του Ηνωμένου Βασιλείου. Για το λόγο αυτό είναι δύσκολο να συγκεντρωθούν αποδεικτικά στοιχεία και τα κίνητρα για την αποφυγή των διακρίσεων είναι, κατ' επέκταση, χαμηλότερα.

(121) Κατά συνέπεια, η Επιτροπή θεωρεί ότι η συγκέντρωση όχι μόνον θα ενισχύσει τα κίνητρα της TPG να ευνοήσει τις δραστηριότητες της υπηρεσίας διεκπεραίωσής της, TNT, αλλά ότι η έλλειψη διαφάνειας στην αγορά θα επιτρέψει στην TPG να επεκτείνει την ευνοϊκή αυτή μεταχείριση στην Delta. Το γεγονός αυτό θα επιδείνωνε περαιτέρω την κατάσταση που έχουν να αντιμετωπίσουν οι άλλοι φορείς στην ολλανδική αγορά.

στστ) Κάτω Χώρες - Περίληψη

(122) Από τα επιχειρήματα που αναφέρονται ανωτέρω μπορεί να συναχθεί ότι η συγκέντρωση θα οδηγήσει στην ενίσχυση δεσπόζουσας θέσης η οποία θα παρακωλύσει σημαντικά τον ανταγωνισμό στην αγορά εξερχόμενου διασυνοριακού εμπορικού ταχυδρομείου στις Κάτω Χώρες.

2. ΕΞΕΡΧΟΜΕΝΗ ΔΙΑΣΥΝΟΡΙΑΚΗ ΜΕΤΑΦΟΡΑ ΔΕΜΑΤΩΝ

(123) Βάσει του ορισμού της αγοράς προϊόντων που υιοθέτησαν τα μέρη, δηλαδή αγορά ταχείας αποστολής δεμάτων, η πράξη δεν θα οδηγήσει σε δεσπόζουσα θέση.

(124) Το μεγαλύτερο συνδυασμένο μερίδιο αγοράς για την ταχεία αποστολή δεμάτων, παρατηρείται στην Αυστρία και ανέρχεται σε [10-20]* %. Στις εγχώριες αγορές των μερών, το συνδυασμένο μερίδιο αγοράς των τελευταίων ανέρχεται σε [5-10]* % στις Κάτω Χώρες και σε [1-5]* % στο Ηνωμένο Βασίλειο.

(125) Ακόμα και βάσει ενός ευρύτερου ορισμού για το σύνολο των δεμάτων ο οποίος θα περιελάμβανε τα δέματα ταχείας και κανονικής αποστολής, η πράξη δεν θα οδηγούσε σε δεσπόζουσα θέση. Τα μέρη δεν δραστηριοποιούνται στον τομέα της κανονικής αποστολής δεμάτων παρά μόνον στις χώρες τους. Σε μια αγορά που περιλαμβάνει ταχείες και κανονικές υπηρεσίες αποστολής, το συνδυασμένο μερίδιο αγοράς των μερών στις Κάτω Χώρες ανέρχεται σε [20-30]* %, ενώ στο Ηνωμένο Βασίλειο το συνδυασμένο μερίδιο αγοράς υπερβαίνει ελαφρά το [1-5]* %.

VI. ΔΕΣΜΕΥΣΕΙΣ ΠΟΥ ΑΝΕΛΑΒΑΝ ΤΑ ΜΕΡΗ

(126) Στις 27 Φεβρουαρίου 2001, τα μέρη προσφέρθηκαν να αναλάβουν ορισμένες δεσμεύσεις ώστε να επιλυθούν τα προβλήματα ως προς τον ανταγωνισμό που είχε υποδείξει η Επιτροπή στην κοινοποίηση των αιτιάσεων και τα οποία επανέλαβε στην παρούσα απόφαση όσον αφορά τις Κάτω Χώρες. Το πλήρες κείμενο των οριστικών δεσμεύσεων περιλαμβάνεται στο παράρτημα ΙΙ το οποίο αποτελεί αναπόσπαστο τμήμα της παρούσας απόφασης.

A. ΠΕΡΙΛΗΨΗ ΤΩΝ ΔΕΣΜΕΥΣΕΩΝ

(127) Τα μέρη ανέλαβαν τη δέσμευση να μην συμπεριλάβουν τις δραστηριότητες της TNT International Mail στις Κάτω Χώρες.

1. Η ΕΠΙΧΕΙΡΗΜΑΤΙΚΗ ΔΡΑΣΤΗΡΙΟΤΗΤΑ

(128) Η επιχειρηματική δραστηριότητα που θα εκποιηθεί είναι αυτή που επί του παρόντος ασκεί η TNT International Mail στις Κάτω Χώρες ("TNT IM Netherlands"). Πρόκειται για το τμήμα της TPG στις Κάτω Χώρες το οποίο προοριζόταν αρχικά για συνεισφορά στην κοινή επιχείρηση, Delta. Τα μέρη περιγράφουν την επιχειρηματική δραστηριότητα που θα εκποιηθεί ως τα υλικά και άυλα στοιχεία ενεργητικού (εξαιρουμένου του εμπορικού σήματος) της TNT IM Netherlands που συνδέονται με τις υπηρεσίες εξερχόμενου διασυνοριακού ταχυδρομείου στις Κάτω Χώρες. Τα στοιχεία αυτά περιλαμβάνουν τη φήμη, και ιδίως τον κατάλογο των πελατών, την τεχνογνωσία, και το προσωπικό που ασχολείται με τις δραστηριότητες, καθώς και όλα τα περιουσιακά στοιχεία και τις εγκαταστάσεις της επιχείρησης.

2. ΜΕΤΡΑ ΓΙΑ ΝΑ ΕΞΑΣΦΑΛΙΣΘΕΙ Η ΜΕΤΑΒΙΒΑΣΗ ΤΗΣ ΕΠΙΧΕΙΡΗΜΑΤΙΚΗΣ ΔΡΑΣΤΗΡΙΟΤΗΤΑΣ

α) Πρόσβαση στο δίκτυο

(129) Η επιχειρηματική δραστηριότητα που αποκλείεται συνίσταται στην παροχή υπηρεσιών εξερχόμενου διασυνοριακού ταχυδρομείου από τις Κάτω Χώρες. Για να παρέχει τις υπηρεσίες αυτές, η TNT IM Netherlands έχει συνάψει διάφορες συμφωνίες με φορείς, τόσο ανάντη (κυρίως με την TPG για τη συλλογή των ταχυδρομικών αντικειμένων) όσο και κατάντη, για τη μεταφορά (με εταιρείες οδικών μεταφορών και αεροπορικές εταιρείες) και τη διανομή (με ΔΤΦ στις χώρες παραλαβής ή εναλλακτικές εταιρείες διανομής). Σύμφωνα με τα μέρη η παροχή υπηρεσιών από τρίτους αντιπροσωπεύει περισσότερο από [μεγάλο μέρος] του κόστους αυτής της δραστηριότητας. Σε περίπτωση που ο ενδεχόμενος αγοραστής δεν διαθέτει παρόμοιο δίκτυο ώστε να μπορεί να ανταγωνίζεται αποτελεσματικά την TPG από την ημέρα που θα πωληθεί η επιχειρηματική δραστηριότητα, είναι απολύτως απαραίτητο να επιτρέψει η TPG τη συνέχιση των δραστηριοτήτων μέσω του δικού της δικτύου κατά τη διάρκεια μιας μεταβατικής περιόδου, ενώ ο αγοραστής πρέπει να είναι σε θέση να αποδείξει ότι το δικό του δίκτυο θα είναι ή θα μπορεί να γίνει παρόμοιο με αυτό της TPG μετά τη μεταβατική περίοδο.

(130) Προκειμένου να δοθεί αυτή η δυνατότητα στον αγοραστή, τα μέρη δεσμεύονται να παρέχουν στην επιχείρηση που θα εκποιηθεί πρόσβαση στο δίκτυο που χρησιμοποιεί σήμερα η TNT IM Netherlands με τους ίδιους όρους, επί δύο έτη μετά την ημερομηνία εκποίησης. Η δέσμευση αυτή καλύπτει τις υπηρεσίες που παρέχουν σήμερα στην TNT IM Netherlands τόσο η TPG, όσο και τρίτα μέρη βάσει όρων και προϋποθέσεων που έχει διαπραγματευτεί ο ευρύτερος όμιλος TPG.

β) Πρόσβαση στην τεχνογνωσία

(131) Εξάλλου, η επιχειρηματική δραστηριότητα βασίζεται στην τεχνογνωσία. Ειδικότερα, οι τεχνικές πλευρές της τεχνογνωσίας αυτής έχουν συγκεντρωθεί σε ένα πρότυπο το οποίο περιλαμβάνει τις διάφορες διαδρομές που είναι διαθέσιμες για την TNT IM Netherlands. Και σε αυτή την περίπτωση, για να μπορεί ο αγοραστής να ανταγωνίζεται την TPG μόλις πραγματοποιηθεί η αγορά, είναι απολύτως απαραίτητο να έχει πρόσβαση σε αυτό το πρότυπο κατά τη διάρκεια μιας μεταβατικής περιόδου υπό όρους συγκρίσιμους με αυτούς που ισχύουν σήμερα για την TNT IM Netherlands. Τα μέρη έχουν δεσμευτεί να δώσουν στην εκποιηθείσα επιχειρηματική δραστηριότητα πρόσβαση στα εν λόγω πρότυπα διαδρομών για περίοδο δύο ετών μετά την ημερομηνία εκποίησης.

γ) Προσωπικό

(132) Προκειμένου να εξασφαλισθεί η μεταβίβαση της επιχείρησης με το αναγκαίο προσωπικό, η δέσμευση περιλαμβάνει ρήτρα μη προσέλκυσης πελατών. Η ρήτρα αυτή περιέχει δέσμευση για τη λήψη όλων των λογικών μέτρων προκειμένου να εξασφαλισθεί ότι το προσωπικό θα μεταφερθεί μαζί με την εκποιηθείσα επιχείρηση και ότι, αν το προσωπικό παραμείνει στην TPG, δεν θα απασχοληθεί σε ανταγωνιστικές εταιρείες για ένα ορισμένο χρονικό διάστημα μετά την εκποίηση.

δ) Παραίτηση από τον ανταγωνισμό

(133) Τα μέρη δεσμεύτηκαν να μην ανταγωνίζονται για τους υπάρχοντες πελάτες της εκποιούμενης επιχειρηματικής δραστηριότητας κατά τη διάρκεια μιας δεδομένης περιόδου, με δύο εξαιρέσεις:

i) ότι η TPG πρέπει να είναι σε θέση να ανταποκρίνεται στις απαιτήσεις πελατών στο πλαίσιο της υποχρέωσης παροχής καθολικής υπηρεσίας που έχει αναλάβει ως επίσημος ολλανδικός ταχυδρομικός φορέας βάσει του ολλανδικού δικαίου, και

ii) ότι η TPO ή η JV θα πρέπει να εξακολουθήσουν να είναι σε θέση να παρέχουν υπηρεσίες στους πελάτες που ήδη εξυπηρετούν, οι οποίοι όμως αγοράζουν επίσης υπηρεσίες και από την εκποιητέα επιχειρηματική δραστηριότητα. Ωστόσο, η αξία των υπηρεσιών που παρέχουν η TPO και η JV δεν πρέπει να υπερβαίνει [...]*.

ε) Η επωνυμία TNT

(134) Η εκποιητέα επιχείρηση θα μπορεί να αποκαλείται πρώην επιχείρηση TNT IM Netherlands και η TPG δεν θα επιτρέψει, κατά το ίδιο χρονικό διάστημα, σε κανένα τρίτο μέρος, συμπεριλαμβανομένης της JV, να χρησιμοποιήσει την επωνυμία ή το σήμα της TNT για σκοπούς παροχής υπηρεσιών εξερχόμενου διασυνοριακού ταχυδρομείου στις Κάτω Χώρες.

3. ΛΕΠΤΟΜΕΡΕΙΕΣ ΤΗΣ ΠΩΛΗΣΗΣ

α) Αρχικός αγοραστής

(135) Προκειμένου να εξασφαλισθεί η μεταφορά της επιχείρησης στον αγοραστή τα μέρη πρότειναν τη λύση του αρχικού αγοραστή. Τα μέρη δεσμεύονται να αναστείλουν την εφαρμογή της κοινοποιηθείσας πράξης και να μην ολοκληρώσουν την κοινοποιηθείσα συγκέντρωση έως ότου συναφθεί σύμβαση αγοραπωλησίας με αγοραστή ο οποίος να έχει εγκριθεί από την Επιτροπή. Η δέσμευση ορίζει ένα σχετικά σύντομο χρονικό διάστημα εντός του οποίου πρέπει να πραγματοποιηθεί η πώληση.

β) Ρήτρα "νέων στοιχείων"

(136) Τα μέρη συμπεριέλαβαν στις δεσμεύσεις τους και μια ρήτρα "νέων στοιχείων", η οποία δίνει τη δυνατότητα στην Επιτροπή να αναθεωρήσει την έκταση των δεσμεύσεων ύστερα από δεόντως αιτιολογημένη αίτηση των μερών. Σκοπός της ρήτρας αυτής είναι να παρατείνει την περίοδο εκποίησης, να αναστείλει έναν ή περισσότερους από τους όρους ή τις υποχρεώσεις των δεσμεύσεων και να δώσει τη δυνατότητα στην Επιτροπή να εγκρίνει μια εκποίηση η οποία δεν αφορά όλα τα τμήματα της επιχειρηματικής δραστηριότητας.

4. ΠΡΟΣΩΡΙΝΗ ΔΙΑΤΗΡΗΣΗ ΤΗΣ ΕΚΠΟΙΟΥΜΕΝΗΣ ΔΡΑΣΤΗΡΙΟΤΗΤΑΣ

(137) Η TPG έχει δεσμευτεί να διατηρήσει την πλήρη οικονομική βιωσιμότητα, εμπορευσιμότητα και ανταγωνιστικότητα της επιχειρηματικής δραστηριότητας κατά την περίοδο εκποίησης. Ωστόσο, τούτο δεν περιλαμβάνει υποχρέωση διαχωρισμού της δραστηριότητας αυτής από τις δραστηριότητες που έχει διατηρήσει η TPG, ούτε και υποχρέωση να διασφαλίζεται ότι η διαχείρισή της γίνεται ως χωριστής δραστηριότητας υπό πώληση όπως ορίζεται στην ανακοίνωση περί διορθωτικών μέτρων(15). Έχουν προταθεί οι συνήθεις διατάξεις που επιτρέπουν σε έναν διαχειριστή να ελέγχει την τήρηση των δεσμεύσεων που προτάθηκαν.

B. ΑΞΙΟΛΟΓΗΣΗ ΤΩΝ ΔΕΣΜΕΥΣΕΩΝ

1. ΟΙ ΔΡΑΣΤΗΡΙΟΤΗΤΕΣ ΤΗΣ TPO ΣΤΙΣ ΚΑΤΩ ΧΩΡΕΣ

(138) Η πράξη θα συνδυάσει τις επιχειρηματικές δραστηριότητες της TPG με αυτές της TPO στις Κάτω Χώρες. Εκ πρώτης όψεως, η εκποίηση της δραστηριότητας της TPO στις Κάτω Χώρες θα καταργούσε πλήρως την αλληλεπικάλυψη και θα επανέφερε την κατάσταση που υπήρχε πριν από τη συγκέντρωση. Ωστόσο, το μερίδιο αγοράς της TPO δεν αντικατοπτρίζει πλήρως τη θέση της στην αγορά και, ακόμα και αν η TPO έχει μεγαλύτερο μερίδιο αγοράς από την TNT IM Netherlands, δεν αποτελεί βιώσιμη εναλλακτική λύση για εκποίηση.

(139) Οι δραστηριότητες της TPO στις Κάτω Χώρες δεν συνιστούν ανεξάρτητη και βιώσιμη επιχειρηματική δραστηριότητα δεδομένου ότι βασίζονται σχεδόν πλήρως στην υποδομή, τη θέση στην αγορά και τη φήμη της TPO στο Ηνωμένο Βασίλειο και το εμπορικό της σήμα "Royal Mail". Στο πλαίσιο αυτό μπορούν να αναφερθούν πέντε παράγοντες.

(140) Πρώτον, [μεγάλο μέρος] (κατ' αξία) και [μεγάλο μέρος] (κατ' όγκο) των δραστηριοτήτων της TPO στις Κάτω Χώρες προορίζεται για το Ηνωμένο Βασίλειο. Δεδομένου ότι η διανομή αυτών των ταχυδρομικών αντικειμένων στο Ηνωμένο Βασίλειο υπάγεται στο ταχυδρομικό μονοπώλιο της TPO στη χώρα αυτή, η ολλανδική θυγατρική της απλώς τροφοδοτεί την υπηρεσία Royal Mail της ΤΡΟ.

(141) Δεύτερον, οι δραστηριότητες που ασκεί η TPO στις Κάτω Χώρες επί του παρόντος εξαρτώνται σε μεγάλο βαθμό από την υποδομή της μητρικής εταιρείας TPO στο Ηνωμένο Βασίλειο. Η υποδομή που υπάρχει στις Κάτω Χώρες είναι ελάχιστη. Στο μέτρο που το μικρότερο μέρος του προερχόμενου από τις Κάτω Χώρες ταχυδρομείου της TPO δεν προορίζεται για το Ηνωμένο Βασίλειο, το σύνολο σχεδόν διανέμεται μέσω της TPO στο Ηνωμένο Βασίλειο και ως τμήμα μιας ταχυδρομικής ενότητας που περιλαμβάνει κυρίως ταχυδρομικά αντικείμενα που προορίζονται για το Ηνωμένο Βασίλειο.

(142) Τρίτον, μέσω της εκπροσώπησης της ΤΡΟ στις Κάτω Χώρες οι πελάτες δεν μπορούν να αγοράσουν τις υπηρεσίες εξερχόμενου διασυνοριακού ταχυδρομείου απευθείας από το φορέα που πραγματοποιεί την τελική διανομή.

(143) Τέταρτον, το σήμα Royal Mail είναι σημαντικό. Πολλοί από τους πελάτες της TPO στις Κάτω Χώρες αγοράζουν υπηρεσίες από την TPO επειδή θέλουν τα ταχυδρομικά αντικείμενα με προορισμό το Ηνωμένο Βασίλειο να φέρουν σφραγίδα του Ηνωμένου Βασιλείου και κατ' αυτόν τον τρόπο να δίνουν την εντύπωση ότι πρόκειται για τοπική εταιρεία.

(144) Πέμπτον, το μερίδιο αγοράς της TPO στις Κάτω Χώρες επιτυγχάνεται μέσω μιας όχι ιδιαίτερα σταθερής βάσης πελατών. [Μεγάλο μέρος] του κύκλου εργασιών της οφείλεται σε έναν πολύ μεγάλο πελάτη, ο οποίος χρησιμοποιεί ταυτόχρονα και άλλους ανταγωνιστές για τις ανάγκες του όσον αφορά το εξερχόμενο διασυνοριακό ταχυδρομείο. Αν ο πελάτης αυτός έπαυε να χρησιμοποιεί την TPO των Κάτω Χωρών, το μερίδιο αγοράς της θα [μειωνόταν σημαντικά]. Κατά συνέπεια, δεν είναι καθόλου βέβαιο ότι ο πελάτης αυτός ο οποίος επέλεξε να συνάψει άμεση συμφωνία με το Royal Mail θα παρέμενε με την εκποιημένη TPO των Κάτω Χωρών. Η συνολική βάση πελατών της TPO στις Κάτω Χώρες είναι μικρότερη του [...]*.

(145) Έχοντας υπόψη τους προαναφερόμενους λόγους και δεδομένης της έλλειψης μακροπρόθεσμων συμβάσεων στον τομέα αυτό, μια εκποίηση η οποία θα καταργούσε τα πλεονεκτήματα της άμεσης σύνδεσης μεταξύ της TPO στο Ηνωμένο Βασίλειο και της ολλανδικής θυγατρικής της, θα είχε αρνητικές συνέπειες για τη βάση πελατών. Κατά συνέπεια, δεν θα ήταν εφικτό ένα μερίδιο αγοράς όπως αυτό που υπάρχει σήμερα. Ένα περαιτέρω πρόβλημα θα ήταν το γεγονός ότι οι δύο μητρικές εταιρείες της κοινής επιχείρησης συνιστούν τους επίσημους ταχυδρομικούς φορείς και κατέχουν δεσπόζουσα θέση στις αγορές αποστολής και προορισμού αντίστοιχα.

2. ΕΠΙΠΤΩΣΗ ΤΗΣ ΠΡΟΤΕΙΝΟΜΕΝΗΣ ΕΚΠΟΙΗΣΗΣ ΣΤΗΝ ΘΕΣΗ ΣΤΗΝ ΑΓΟΡΑ

(146) Η κατανομή των μεριδίων αγοράς μετά τη συγκέντρωση, λαμβάνοντας υπόψη την προτεινόμενη εκποίηση της TNT IM Netherlands, αναφέρεται στον κατωτέρω πίνακα [στήλη (1) συμπεριλαμβανομένων των μηχανών γραμματοσήμανσης, στήλη (2) εξαιρουμένων των μηχανών γραμματοσήμανσης]:

Πίνακας 2

Αγορά εξερχόμενου διασυνοριακού εμπορικού ταχυδρομείου στις Κάτω Χώρες, κατ' αξία 1999

>ΘΕΣΗ ΠΙΝΑΚΑ>

Μερίδια αγοράς, τα οποία λαμβάνουν υπόψη τον αντίκτυπο των επιχειρήσεων, βασισμένα στις απαντήσεις των μερών στην κοινοποίηση των αιτιάσεων και προσαρμοσμένα ώστε να αφαιρεθεί ο εκτιμώμενος από τα μέρη κύκλος εργασιών της Deutsche Post που συνδέεται με σύμβαση που εσφαλμένα χαρακτηρίσθηκε ως εξερχόμενου διασυνοριακού ταχυδρομείου από τις Κάτω Χώρες.

(147) Αν συμπεριληφθούν οι πελάτες που χρησιμοποιούν μηχανές γραμματοσήμανσης, το μερίδιο αγοράς της TPG στις Κάτω Χώρες ανερχόταν σε [70-80]* % το 1999, εκ των οποίων [5-10]* ποσοστιαίες μονάδες αντιστοιχούσαν στην TNT IM Netherlands. Η προσθήκη του μεριδίου αγοράς της TPO ύψους [10-20]* %, θα οδηγούσε, μετά τη συγκέντρωση, σε μερίδιο αγοράς της τάξεως του [80-90]* %. Η προτεινόμενη εκποίηση θα μειώσει το μερίδιο αυτό από [80-90]* % [κατά 5-10]* %.

(148) Αν εξαιρεθούν οι πελάτες που χρησιμοποιούν μηχανές γραμματοσήμανσης, το μερίδιο αγοράς της TPG στις Κάτω Χώρες ανερχόταν σε [50-60]* % το 1999, εκ των οποίων [10-20]* ποσοστιαίες μονάδες αντιστοιχούσαν στην TNT IM Netherlands. Η προσθήκη του μεριδίου αγοράς της TPO ύψους [20-30]* %, θα οδηγούσε, μετά τη συγκέντρωση, σε μερίδιο αγοράς της τάξεως του [70-80]* %. Η προτεινόμενη εκποίηση θα μειώσει το μερίδιο αυτό από [70-80]* % [κατά 10-20]* %.

(149) Αν και η πράξη θα είχε ως συνέπεια την εξάλειψη της TPO ως μεγαλύτερου ανταγωνιστή της TPG, όπως αναφέρεται ανωτέρω η θέση στην αγορά της TPO είναι στενά συνδεδεμένη με τη μητρική επιχείρηση TPO. Το γεγονός ότι η TPO θα πάψει να είναι ο μεγαλύτερος ανταγωνιστής της TPG θα μετριασθεί από τη δέσμευση της TPG να επενδύσει στην TNT IM Netherlands. Όπως αναφέρεται ανωτέρω, η επιχειρηματική αυτή δραστηριότητα επρόκειτο να μεταφερθεί στην JV και σήμερα αποτελεί, σύμφωνα με τη δέσμευση των μερών, την εκποιητέα δραστηριότητα.

(150) Αντίθετα με το ολλανδικό τμήμα της ΤΡΟ, η TNT IM Netherlands έχει παγκόσμιο πεδίο δράσης και δεν επικεντρώνει τις δραστηριότητες διανομής στη μητρική εταιρεία. Η βάση πελατών της είναι ετερογενής και αριθμεί περισσότερους από [...]* πελάτες. Κανένας από τους πελάτες δεν θα ήταν σε θέση να μεταβάλει σημαντικά τη θέση της TNT IM Netherlands στην αγορά αν μετέφερε τις δραστηριότητές του σε άλλο φορέα.

(151) Ο ενδεχόμενος αγοραστής θα αποκτήσει μια επιχείρηση με σημαντικό μερίδιο αγοράς ([5-10]* % ως [10-20]* %) και στις δύο αγορές, ισοδύναμο μόνον με αυτό της Deutsche Post. Κατά συνέπεια, αν ο αγοραστής έχει πρόσβαση σε όγκο συναλλαγών και διαθέτει δίκτυο παρόμοιο με αυτό που χρησιμοποιεί σήμερα η TNT, η προτεινόμενη εκποίηση των δραστηριοτήτων της TNT IM Netherlands θα οδηγήσει στη δημιουργία ενός βιώσιμου ανταγωνιστή των μερών στις Κάτω Χώρες όπου, εξαιρουμένης της Deutsche Post, όλοι οι υπόλοιποι ανταγωνιστές θα διαθέτουν πολύ μικρά μερίδια της αγοράς.

(152) Συνάγεται το συμπέρασμα ότι η ισχύς της εκποιούμενης επιχείρησης TNT IM Netherlands αντισταθμίζει τουλάχιστον το μερίδιο αγοράς των συνδυασμένων επιχειρηματικών δραστηριοτήτων μέσω του TPO. Κατά συνέπεια, η θέση της TPG στις Κάτω Χώρες δεν θα ενισχυθεί από την πράξη όπως τροποποιήθηκε.

3. ΔΕΣΜΕΥΣΕΙΣ ΓΙΑ ΝΑ ΕΞΑΣΦΑΛΙΣΘΕΙ Η ΕΚΠΟΙΗΣΗ

α) Πρόσβαση στο δίκτυο και την τεχνογνωσία

(153) Οι δεσμεύσεις προβλέπουν την πρόσβαση στο δίκτυο και την τεχνογνωσία, που αποτελούν σημαντικά στοιχεία της επιχειρηματικής δραστηριότητας, για περίοδο δύο ετών μετά την εκποίηση. Η περίοδος αυτή θα δώσει στον ενδεχόμενο αγοραστή τη δυνατότητα να συνάψει νέες συμφωνίες συνεργασίας με τους διάφορους προμηθευτές υπηρεσιών, όπως αεροπορικές εταιρείες, ΔΤΦ και ανεξάρτητους ταχυδρομικούς φορείς και να συγκεντρώσει την απαραίτητη τεχνογνωσία που απαιτεί το πρότυπο διαδρομών.

(154) Προκειμένου να είναι δυνατή η διαχείριση της εκποιούμενης επιχείρησης ως βιώσιμου, ανεξάρτητου ανταγωνιστή μετά τη μεταβατική περίοδο, ο αγοραστής θα πρέπει να πληροί ορισμένα κριτήρια. Ο ενδεχόμενος αγοραστής θα πρέπει να μπορεί να εγκαταστήσει δικό του δίκτυο για τις ανάντη και κατάντη υπηρεσίες που παρέχονται προσωρινά στην εκποιούμενη επιχείρηση από ή μέσω της TPG κατά τη διάρκεια της μεταβατικής περιόδου. Επιπλέον, ο αγοραστής θα πρέπει να παράγει τον αναγκαίο όγκο ταχυδρομικών αντικειμένων που να του επιτρέπει να αγοράζει υπηρεσίες στο δίκτυο, οι οποίες με τη σειρά τους θα του επιτρέπουν να πωλεί τις υπηρεσίες του σε ανταγωνιστικές τιμές. Ο όγκος αυτός θα πρέπει να είναι αρκετός ώστε να μπορεί η εκποιούμενη επιχείρηση να πωλεί τις υπηρεσίες εξερχόμενου διασυνοριακού ταχυδρομείου της σε ανταγωνιστικές τιμές σε σχέση με αυτές που προσφέρει σήμερα η TNT IM Netherlands. Εξάλλου, τούτο συνεπάγεται ότι ο αγοραστής θα πρέπει να είναι σε θέση να διανέμει το ταχυδρομείο παγκοσμίως σε ανταγωνιστικές τιμές, όπως μπορεί να το πράξει σήμερα η TNT IM Netherlands, και να μην περιορίζεται μόνον σε ορισμένες διαδρομές στις οποίες μπορεί να είναι ιδιαίτερα ανταγωνιστικός. Η εκποιούμενη επιχείρηση θα έχανε τους πελάτες και, κατ' επέκταση, τη βιωσιμότητά της, αν δεν ήταν πλέον σε θέση να προσφέρει στους πελάτες της τις τιμές και τις υπηρεσίες που μπορεί να προσφέρει σήμερα η TNT IM Netherlands. Δεδομένου ότι οι συμβάσεις δεν είναι ούτε μακροπρόθεσμες ούτε αποκλειστικές, οι πελάτες μπορούν να μεταπηδήσουν σε προμηθευτές υπηρεσιών που προσφέρουν το πιο συμφέρον πακέτο τιμών/υπηρεσιών.

(155) Η επιτυχία των διορθωτικών μέτρων εξαρτάται σε μεγάλο βαθμό από τα χαρακτηριστικά του αγοραστή. Η παρούσα πρόταση αποσκοπεί να εξασφαλίσει ότι ένας βιώσιμος αγοραστής θα είναι σε θέση να συνεχίσει την επιχειρηματική δραστηριότητα μεσοπρόθεσμα και να την αναπτύξει μακροπρόθεσμα.

β) Προσωπικό

(156) Η ρήτρα μη προσέλκυσης πελατών αποσκοπεί ιδίως να προστατέψει την καλή φήμη και την τεχνογνωσία του προσωπικού της εκποιούμενης επιχειρηματικής δραστηριότητας. Η εκποιούμενη επιχειρηματική δραστηριότητα παρέχει υπηρεσίες εξερχόμενου διασυνοριακού ταχυδρομείου στους πελάτες της και, συνεπώς, αποτελεί βιομηχανία παροχής υπηρεσιών. Τα υλικά στοιχεία του ενεργητικού δεν συνιστούν τη βάση της επιχειρηματικής δραστηριότητας όπως συμβαίνει στην περίπτωση των κατασκευαστικών βιομηχανιών· η δραστηριότητα στηρίζεται μάλλον στην καλή φήμη και την τεχνογνωσία της οι οποίες αποτελούν σε μεγάλο βαθμό κτήμα του προσωπικού της. Όπως αναφέρεται ανωτέρω, οι σχέσεις με τους πελάτες είναι ασταθείς. Κατά συνέπεια, η πείρα και η καλά καθιερωμένες επαφές με τους πελάτες έχουν ζωτική σημασία στο πλαίσιο αυτό. Τούτο διασφαλίζεται μέσω της προτεινόμενης εκποίησης. Ωστόσο, η σημασία του προσωπικού, όπως υποδεικνύεται στην παρούσα παράγραφο, αποτελεί επίσης σημαντικό τμήμα του πλαισίου εντός του οποίου η Επιτροπή θα πρέπει να κρίνει ενδεχόμενη αίτηση εκ μέρους των μερών και του δυνητικού αγοραστή να εγκρίνει την εκποίηση χωρίς μεταφορά του προσωπικού (βλέπε κατωτέρω).

γ) Παραίτηση από τον ανταγωνισμό

(157) Η υπάρχουσα καλή φήμη της εκποιούμενης επιχείρησης θα πρέπει να προστατευθεί μέσω της δέσμευσης των μερών να παραιτηθούν από τον ανταγωνισμό όσον αφορά τους πελάτες της επιχείρησης κατά το χρονικό διάστημα που προβλέπει η δέσμευση.

(158) Η εξαίρεση που συνδέεται με την υποχρέωση παροχής καθολικής υπηρεσίας εξασφαλίζει ότι η TPG, μέσω του εθνικού ταχυδρομικού φορέα της PTT Post, είναι σε θέση να συμμορφωθεί προς τις απαιτήσεις της νομοθεσίας σχετικά με την υποχρέωση παροχής καθολικής υπηρεσίας. Το ολλανδικό δίκαιο επιτρέπει στην PTT Post να συμμορφωθεί προς την υποχρέωση παροχής καθολικής υπηρεσίας με το να προσφέρει ατομικές συμβάσεις στους πελάτες αντί των συνήθων τιμολογίων και εκπτώσεων. Στο πλαίσιο αυτό, η PTT Post πρέπει να ενεργεί κατά τρόπο μη διακριτικό. Το γεγονός αυτό ενδέχεται να οδηγήσει σε υποχρέωση για την PTT Post να συνάπτει τέτοιες συμβάσεις με τους πελάτες ύστερα από αίτησή τους, υπό τον όρο ότι υφίστανται ήδη παρόμοιες συμβάσεις. Βάσει των όρων των δεσμεύσεων, ο διαχειριστής έχει τις αναγκαίες εξουσίες, ιδίως εξουσίες εποπτείας και επιβολής μέτρων, για να εξασφαλίζει την τήρηση της υποχρέωσης αυτής και, ιδίως, την αποφυγή κάθε παράκαμψης. Με τον τρόπο αυτό θα εξασφαλισθεί ότι η εξαίρεση δεν θα επιτρέψει στην TPG να παρακάμψει την υποχρέωση παραίτησης από τον ανταγωνισμό.

(159) Όπως αναφέρεται ανωτέρω, υπάρχει και μια άλλη εξαίρεση η οποία αφορά τους πελάτες που συνεργάζονται τόσο με την TNT IM Netherlands όσο και την TPO στις Κάτω Χώρες. Η εξαίρεση περιορίζει τον κύκλο εργασιών που η TPO και η JV μπορούν να εξακολουθήσουν να πραγματοποιούν με καθένα από τους πελάτες αυτούς [...]*. Κατά συνέπεια, το πεδίο εφαρμογής της εξαίρεσης αυτής είναι σαφώς καθορισμένο και θα συμβάλει στη διατήρηση της υφιστάμενης κατάστασης σε σχέση με τους εν λόγω πελάτες· κατά συνέπεια είναι μάλλον απίθανο ότι θα απειλήσει την καλή φήμη της εκποιούμενης δραστηριότητας.

δ) Επωνυμία TNT

(160) Το γεγονός ότι η εκποιούμενη επιχειρηματική δραστηριότητα θα έχει το δικαίωμα να χρησιμοποιεί την επωνυμία πρώην TNT International Mail, καθώς και η υποχρέωση που ανέλαβαν τα μέρη να μην χρησιμοποιούν την επωνυμία TNT, θα εξομαλύνει την μετάβαση από τις υπηρεσίες που παρέχει η TNT IM Netherlands σε αυτές που θα παρέχει ο δυνητικός αγοραστής. Κατά συνέπεια, ο αγοραστής θα μπορεί να εγκατασταθεί ως αξιόπιστος ανταγωνιστής στην ολλανδική αγορά εξερχόμενου διασυνοριακού εμπορικού ταχυδρομείου.

4. ΛΕΠΤΟΜΕΡΕΙΕΣ ΤΗΣ ΠΩΛΗΣΗΣ

α) Αρχικός αγοραστής

(161) Ο αρχικός αγοραστής σε συνδυασμό με τη σύντομη προθεσμία για την εκποίηση που προτείνουν τα μέρη θα θέσει την ευθύνη για την εκποίηση και, ως εκ τούτου, για την εκκαθάριση της πράξης, επί των μερών. Σε περίπτωση που δεν βρουν αγοραστή ο οποίος να πληροί τις διάφορες προϋποθέσεις που αναφέρονται ανωτέρω και να εγκριθεί από την Επιτροπή εντός της περιορισμένης χρονικής προθεσμίας, η απόφαση εκκαθάρισης υπό όρους παύει να ισχύει.

β) Ρήτρα "νέων στοιχείων"

(162) Η ρήτρα "νέων στοιχείων" που αναφέρεται ανωτέρω σκοπό έχει να επιτρέψει στην Επιτροπή να εγκρίνει μια συμφωνία πώλησης η οποία δεν αφορά το σύνολο των τμημάτων της επιχειρηματικής δραστηριότητας που περιγράφεται ανωτέρω. Τα μέρη θεωρούν ότι υπάρχουν δυνητικοί αγοραστές οι οποίοι δεν επιθυμούν να αγοράσουν το σύνολο των δραστηριοτήτων, επειδή ήδη διαθέτουν το αναγκαίο προσωπικό και την υποδομή. Κατά την εκτίμηση αιτήσεων εκ μέρους των μερών να εφαρμόσουν τη ρήτρα "νέων στοιχείων" η Επιτροπή θα πρέπει να εξετάσει με μεγάλη προσοχή αν η πώληση θα συνιστά εκποίηση των επιχειρηματικών δραστηριοτήτων και αν οι δραστηριότητες αυτές θα ήταν βιώσιμες. Στο πλαίσιο αυτό, η θέση του δυνητικού αγοραστή στην αγορά, και ιδίως η πρόσβασή του σε όγκο συναλλαγών, δίκτυα και ειδικευμένο προσωπικό στις Κάτω Χώρες, θα έχουν ζωτική σημασία.

5. ΠΡΟΣΩΡΙΝΗ ΔΙΑΤΗΡΗΣΗ ΤΗΣ ΕΚΠΟΙΟΥΜΕΝΗΣ ΔΡΑΣΤΗΡΙΟΤΗΤΑΣ

(163) Τα μέρη προέβαλαν το επιχείρημα ότι ο διαχωρισμός των επιχειρηματικών δραστηριοτήτων όπως αναφέρεται στην ανακοίνωση περί διορθωτικών μέτρων δεν είναι αναγκαίος στην παρούσα υπόθεση επειδή οι άλλες δεσμεύσεις, ιδίως η διατήρηση της πλήρους οικονομικής και ανταγωνιστικής αξίας της επιχειρηματικής δραστηριότητας και η εποπτεία της τήρησης της δέσμευσης εκ μέρους ενός διαχειριστή, επαρκούν για να εξασφαλισθεί ότι δεν είναι απαραίτητη δέσμευση σχετικά με το διαχωρισμό των επιχειρηματικών δραστηριοτήτων.

(164) Η λογική επί της οποίας βασίζονται τα μέτρα διαχωρισμού των επιχειρηματικών δραστηριοτήτων όπως περιγράφονται στην ανακοίνωση περί διορθωτικών μέτρων είναι να εξασφαλισθεί η διαχείριση από ειδικευμένο ανεξάρτητο φορέα και να περιορισθεί ο κίνδυνος μεταβίβασης εμπιστευτικών πληροφοριών επιχειρηματικής φύσης στις δραστηριότητες που διατηρούν τα μέρη. Η Επιτροπή θεωρεί ότι τα συμφέροντα αυτά προστατεύονται, στο πλαίσιο της παρούσας πράξης, από τη δέσμευση να μην ολοκληρωθεί η πράξη έως ότου ο Επίτροπος υποδείξει αγοραστή και τούτο εντός περιορισμένου χρονικού διαστήματος. Με τον τρόπο αυτό, οι κίνδυνοι που αποσκοπεί να απομακρύνει ο διαχωρισμός των επιχειρηματικών δραστηριοτήτων θα είναι περιορισμένοι.

6. ΣΥΜΠΕΡΑΣΜΑ

(165) Υπό το φως των ανωτέρω, η Επιτροπή συνάγει το συμπέρασμα ότι οι δεσμεύσεις που ανέλαβαν τα μέρη επαρκούν για την επίλυση των προβλημάτων ανταγωνισμού που εντόπισε η Επιτροπή κατά την έρευνα της σχετικά με τη σχεδιαζόμενη πράξη, υπό την προϋπόθεση ότι τα μέρη θα τηρήσουν τις ακόλουθες δεσμεύσεις οι οποίες ενδέχεται να μεταβληθούν από την Επιτροπή σύμφωνα με την παράγραφο 12 του παραρτήματος ΙΙ:

α) δέσμευση εκποίησης και αναστολής που αναφέρεται στις παραγράφους 1 και 2 του παραρτήματος ΙΙ·

β) δέσμευση διατήρησης της βιωσιμότητα της εκποιούμενης δραστηριότητας που αναφέρεται στην παράγραφο 3 του παραρτήματος II·

γ) εφαρμογή του μηχανισμού μεταφοράς του υπάρχοντος προσωπικού που αναφέρεται στις δύο πρώτες προτάσεις της παραγράφου 5 του παραρτήματος II·

δ) πρόσβαση στο δίκτυο που αναφέρεται στην παράγραφο 6 σημεία i) και ii) του παραρτήματος II·

ε) ολοκλήρωση της διαδικασίας εκποίησης που αναφέρεται στην παράγραφο 7, πρώτο εδάφιο, πρώτη πρόταση και δεύτερο εδάφιο, στην πρόταση "υπό τον όρο ότι ... έχει συμφωνηθεί από την Επιτροπή" του παραρτήματος II·

στ) αγορά της εκποιούμενης δραστηριότητας από αγοραστή ο οποίος πληροί τα κριτήρια που αναφέρονται στην παράγραφο 7 εδάφιο 3 δύο πρώτες προτάσεις του παραρτήματος II, και

ζ) τήρηση κάθε μέτρου που επιβάλλει ο διαχειριστής προκειμένου να αναγκάσει τα μέρη να τηρήσουν τη δέσμευσή τους όπως αναφέρεται στην παράγραφο 10 σημείο i) στοιχείο β) του παραρτήματος II.

(166) Οι ανωτέρω πτυχές των δεσμεύσεων συνιστούν όρους, δεδομένου ότι μόνον η τήρησή τους, (με την επιφύλαξη οιασδήποτε μεταβολής σύμφωνα με την παράγραφο 12 του παραρτήματος II), μπορεί να επιφέρει διαρθρωτική μεταβολή στη σχετική αγορά.

(167) Οι υπόλοιπες πτυχές των δεσμεύσεων συνιστούν υποχρεώσεις (με την επιφύλαξη οιασδήποτε μεταβολής σύμφωνα με την παράγραφο 12 του παραρτήματος ΙΙ) εφόσον αφορούν τα μέτρα εφαρμογής που είναι αναγκαία για να επιτευχθεί η επιδιωκόμενη διαρθρωτική μεταβολή. Ειδικότερα, αφορούν:

α) υποχρέωση παραίτησης από τον ανταγωνισμό που αναφέρεται στην παράγραφο 4 του παραρτήματος II·

β) τήρηση δεσμεύσεων σχετικά με το προσωπικό εκτός εκείνων που αναφέρονται στις δύο πρώτες φράσεις της παραγράφου 5 του παραρτήματος II·

γ) παροχή τεχνικής, διοικητικής και επιχειρησιακής συνδρομή και αναφορά στην επωνυμία της παλαιάς επιχειρηματικής δραστηριότητας που αναφέρεται στην παράγραφο 6 σημεία iii), iv) και ν) του παραρτήματος II·

δ) εφαρμογή της διαδικασίας εκποίησης που περιγράφεται στις παραγράφους 7 και 8 του παραρτήματος II, εξαιρουμένου του μέρους που αναφέρεται στην παράγραφο 165 της παρούσας απόφασης·

ε) εφαρμογή των διατάξεων που αφορούν τον διαχειριστή (κεφάλαιο Δ) εξαιρουμένου του μέρους που αναφέρεται στην αιτιολογική σκέψη 165.

VII. ΣΥΜΠΕΡΑΣΜΑ

(168) Υπό το φως των ανωτέρω, και με την επιφύλαξη της τήρησης των όρων και υποχρεώσεων που αναφέρονται στο παράρτημα ΙΙ, η σχεδιαζόμενη πράξη δεν δημιουργεί ή ενισχύει δεσπόζουσα θέση με αποτέλεσμα να παρακωλύεται σε σημαντικό βαθμό ο ουσιαστικός ανταγωνισμός στο έδαφος του ΕΟΧ ή σε σημαντικό τμήμα του. Κατά συνέπεια, η πράξη κηρύσσεται συμβιβάσιμη με την κοινή αγορά και τη λειτουργία της συμφωνίας για τον ΕΟΧ, σύμφωνα με το άρθρο 8 παράγραφος 2 του κανονισμού (ΕΟΚ) αριθ. 4064/89,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κοινοποιηθείσα πράξη με την οποία οι επιχειρήσεις The Post Office, Ηνωμένο Βασίλειο, TNT Post Group NV, Κάτω Χώρες, και Singapore Post Private Limited, Σιγκαπούρη, θα αποκτήσουν, κατά την έννοια του άρθρου 3 παράγραφος 1 στοιχείο β) του κανονισμού (ΕΟΚ) αριθ. 4064/89, τον κοινό έλεγχο των δύο νέων κοινών επιχειρήσεων γνωστών ως "Delta" και "NewCo", συμβιβάζεται με την κοινή αγορά και τη συμφωνία για τον ΕΟΧ.

Άρθρο 2

Το άρθρο 1 εφαρμόζεται με την επιφύλαξη της τήρησης των ακόλουθων όρων, τους οποίους μπορεί να τροποποιήσει η Επιτροπή σύμφωνα με την παράγραφο 12 του παραρτήματος II:

α) δέσμευση εκποίησης και αναστολής που αναφέρεται στις παραγράφους 1 και 2 του παραρτήματος II·

β) δέσμευση διατήρησης της βιωσιμότητας της εκποιούμενης δραστηριότητας που αναφέρεται στην παράγραφο 3 του παραρτήματος II·

γ) εφαρμογή του μηχανισμού μεταφοράς του υπάρχοντος προσωπικού που αναφέρεται στις δύο πρώτες προτάσεις της παραγράφου 5 του παραρτήματος II·

δ) πρόσβαση στο δίκτυο που αναφέρεται στην παράγραφο 6 σημεία i) και ii) του παραρτήματος II·

ε) ολοκλήρωση της διαδικασίας εκποίησης που αναφέρεται στην παράγραφο 7 πρώτο εδάφιο πρώτη πρόταση και δεύτερο εδάφιο, στην πρόταση "υπό τον όρο ότι ... έχει συμφωνηθεί από την Επιτροπή" του παραρτήματος II·

στ) αγορά της εκποιούμενης δραστηριότητας από αγοραστή που πληροί τα κριτήρια που αναφέρονται στην παράγραφο 7 εδάφιο 3 δύο πρώτες προτάσεις του παραρτήματος II, και

ζ) τήρηση κάθε μέτρου που επιβάλλει ο διαχειριστής προκειμένου να αναγκάσει τα μέρη να τηρήσουν την δέσμευσή τους όπως αναφέρεται στην παράγραφο 10 σημείο i) στοιχείο β) του παραρτήματος II.

Άρθρο 3

Εξάλλου, το άρθρο 1 εφαρμόζεται επίσης με την επιφύλαξη της τήρησης των ακόλουθων υποχρεώσεων, τις οποίες μπορεί να τροποποιήσει η Επιτροπή σύμφωνα με την παράγραφο 12 του παραρτήματος II:

α) υποχρέωση παραίτησης από τον ανταγωνισμό που αναφέρεται στην παράγραφο 4 του παραρτήματος II·

β) τήρηση δεσμεύσεων σχετικά με το προσωπικό εκτός εκείνων που αναφέρονται στις δύο πρώτες φράσεις της παραγράφου 5 του παραρτήματος II·

γ) παροχή τεχνικής, διοικητικής και επιχειρησιακής συνδρομής και την αναφορά στην επωνυμία της παλαιάς επιχειρηματικής δραστηριότητας που αναφέρεται στην παράγραφο 6 σημεία iii), iv) και ν) του παραρτήματος II·

δ) εφαρμογή της διαδικασίας εκποίησης που περιγράφεται στις παραγράφους 7 και 8 του παραρτήματος II, εξαιρουμένου του μέρους που αναφέρεται στο άρθρο 2 της παρούσας απόφασης·

ε) εφαρμογή των διατάξεων που αφορούν τον διαχειριστή (κεφάλαιο Δ), εξαιρουμένου του μέρους που αναφέρεται στο άρθρο 2 της παρούσας απόφασης.

Άρθρο 4

>ΘΕΣΗ ΠΙΝΑΚΑ>

Βρυξέλλες, 13 Μαρτίου 2001.

Για την Επιτροπή

Mario Monti

Μέλος της Επιτροπής

(1) ΕΕ L 395 της 30.12.1989, σ. 1· διορθωμένη διατύπωση στην ΕΕ L 257 της 21.9.1990, σ. 13.

(2) ΕΕ L 180 της 9.7.1997, σ. 1.

(3) ΕΕ C 69 της 19.3.2004.

(4) Ο κύκλος εργασιών υπολογίζεται σύμφωνα με το άρθρο 5 παράγραφος 1 του κανονισμού (ΕΟΚ) αριθ. 4064/89 και της ανακοίνωσης της Επιτροπής σχετικά με τον υπολογισμό του κύκλου εργασιών (ΕΕ C 66 της 2.3.1998, σ. 25). Στο μέτρο που τα στοιχεία περιλαμβάνουν τον κύκλο εργασιών για την περίοδο πριν από την 1η Ιανουαρίου 1999, υπολογίζονται με βάση τις μέσες συναλλαγματικές του ΕCU και μετατρέπονται σε ΕUR σε βάση ένα προς ένα.

(5) Τμήματα του κειμένου αυτού έχουν διαγραφεί έτσι ώστε να εξασφαλιστεί η μη δημοσιοποίηση των εμπιστευτικών πληροφοριών· τα τμήματα αυτά είναι εντός αγκυλών και σημειώνονται με αστερίσκο

(6) ΕΕ L 15 της 21.1.1998, σ. 14.

(7) Πρόταση οδηγίας του Ευρωπαϊκού Κοινοβουλίου και του Συμβουλίου, της 30ής Μαΐου 2000, για την τροποποίηση της οδηγίας 97/67/ΕΚ με στόχο το περαιτέρω άνοιγμα των κοινοτικών ταχυδρομικών υπηρεσιών στον ανταγωνισμό, Επιτροπή (2000) 319 τελικό: ΕΕ C 337 E της 28.11.2000, σ. 290.

(8) Παγκόσμια ταχυδρομική ένωση, ιδρύθηκε με συνθήκη υπαγόμενη στο διεθνές δημόσιο δίκαιο την οποία υπέγραψαν διάφορες χώρες.

(9) Βλέπε απόφαση 1999/695/ΕΚ της Επιτροπής, της 15ης Σεπτεμβρίου 1999, σχετικά με διαδικασία εφαρμογής του άρθρου 81 της συνθήκης ΕΚ και του άρθρου 53 της συμφωνίας για τον ΕΟΧ (Υπόθεση ΙV/36.748 - Reims II) (ΕΕ L 275 της 26.10.1999, σ. 17).

(10) Οι ΔΤΦ των ακόλουθων χωρών έχουν υπογράψει τη συμφωνία Reims II: Αυστρία, Βέλγιο, Δανία, Φινλανδία, Γαλλία, Γερμανία, Ελλάδα, Ισλανδία, Ιρλανδία, Ιταλία, Λουξεμβούργο, Νορβηγία, Πορτογαλία, Ισπανία, Σουηδία, Ελβετία, Ηνωμένο Βασίλειο, ήτοι όλες οι χώρες του ΕΟΧ εξαιρουμένων των Κάτω Χωρών και του Λιχτενστάιν.

(11) Βλέπε τις ακόλουθες αποφάσεις της Επιτροπής: IV/M.102 - TNT/GD Net, IV/M.787 - PTT Post/TNT-DG Net, IV/M.843 - PTT Post/TNT/GD Express Worldwide, IV/M.1168 - Deutsche Post/DHL, IV/M.1410 Deutsche Post/Danzas.

(12) Πρόκειται για ενημερωμένα στοιχεία σε σχέση με αυτά που είχε συμπεριλάβει προηγουμένως η Επιτροπή στην κοινοποίηση των αιτιάσεων. Τα στοιχεία έχουν αναθεωρηθεί προκειμένου να αφαιρεθεί το ποσό των [...]* ευρώ που δαπάνησαν οι επιχειρήσεις σε γραμματόσημα για την αποστολή εξερχόμενου διασυνοριακού ταχυδρομείου. Η Επιτροπή δεν είχε αντιληφθεί ότι η δαπάνη αυτή είχε συμπεριληφθεί στα μερίδια αγοράς. Επιπλέον, τα στοιχεία που είχαν παρασχεθεί προηγουμένως στην Επιτροπή για το Ηνωμένο Βασίλειο βασίζονταν στις ακόλουθες σταθερές συναλλαγματικές ισοτιμίες ευρώ/λίρες στερλίνες: TPO (1,722) και TPG (1,65). Όλα τα στοιχεία που περιλαμβάνονται στον πίνακα 1.α βασίζονται πλέον στις επίσημες μέσες συναλλαγματικές τιμές της ΕΚΤ για τα έτη 1998, 1999 και 2000 αντιστοίχως. Παρ' όλα αυτά, η διαφορά ως προς τη διάρθρωση της αγοράς μεταξύ των επακόλουθων μεριδίων αγοράς δεν είναι μεγάλη, λόγω ορισμένων περαιτέρω προσαρμογών που πραγματοποίησαν τα μέρη στα στοιχεία που είχαν παρασχεθεί προηγουμένως.

(13) TPG, Deutsche Post, Swiss Post, La Poste και Belgian Mailhouse, μια κοινή επιχείρηση ανάμεσα στην Post Danmark και την Posten Sverige AB.

(14) Έρευνα που πραγματοποιήθηκε από ανεξάρτητη εταιρεία παροχής συμβουλών για λογαριασμό της TPO βάσει είκοσι προσωπικών συνεντεύξεων με υπηρεσίες διεκπεραίωσης/ταχυδρομικές υπηρεσίες τρίτων χωρών.

(15) Παράγραφος 51 της ανακοίνωσης της Επιτροπής σχετικά με διορθωτικά μέτρα που γίνονται αποδεκτά στο πλαίσιο του κανονισμού (ΕΟΚ) αριθ. 4064/89 του Συμβουλίου και του κανονισμού (ΕΚ) αριθ. 447/98 της Επιτροπής (ΕΕ C 68 της 2.3.2001, σ. 3).

ΠΑΡΑΡΤΗΜΑ Ι

Επεξηγηματικό γράφημα βρίσκεται στην ακόλουθη διεύθυνση της Επιτροπής στο διαδίκτυο:

http://europa.eu.int/comm/ competition/index_en.html

ΠΑΡΑΡΤΗΜΑ ΙΙ

Το πλήρες πρωτότυπο κείμενο με τους όρους και τις υποχρεώσεις που αναφέρονται στα άρθρα 2 και 3 βρίσκεται στην ακόλουθη διεύθυνση της Επιτροπής στο διαδίκτυο:

http://europa.eu.int/comm/ competition/index_en.html